ועדת הפנים ואיכות הסביבה, כנסת 18, פרוטוקול מספר 167, 2010-02-24 09:45

דוד אזולאי: בוקר טוב לכולם, אני פותח את ישיבת ועדת הפנים והגנת הסביבה.

דוד אזולאי: על סדר היום היערכות המשטרה לטיפול בתופעת הפשיעה במגזר הערבי, הצעה לדיון מהיר של חבר הכנסת ג'מאל זחאלקה.

דוד אזולאי: הוא יזם וביקש לקיים את הדיון הזה.

דוד אזולאי: בדרך כלל הנוהל הוא שאנחנו נוטים לקיים את הדיונים המהירים הללו תוך שבועיים, והפעם התעכבנו ולא קיימנו אותו תוךשבועיים, מפני שביקשנו לקבל מידע ממרכז המידע של הכנסת.

דוד אזולאי: אכן מונחים בפניכם נתוני הפשיעה בחברה הערבית בישראל.

דוד אזולאי: אני רוצה להודות ליניב על העבודה שעשה.

דוד אזולאי: אני גם רוצה לקדם בברכה את המפכ"ל, דודי כהן, שמכבד אותנו בנוכחותו.

דוד אזולאי: לפני שאני אתן ליוזם לפתוח את הדיון, אדוני המפכ"ל, כפי שאמרתי, הדיון הזה הוא דיון מהיר.

דוד אזולאי: על פי התקנון, אנחנו חייבים להגיש איזה שהן מסקנות ולהניח אותן באולם המליאה.

דוד אזולאי: כפי שאדוני רואה, בדוח יש נתונים שמעידים על התרחבות הפשיעה בכל התחומים במגזר הערבי.

דוד אזולאי: אני מניח שגם הנושא של נשק – השבוע קיימנו דיונים על רישוי נשק ועל נשק לא חוקי בכפרים בכמויות לא קטנות, ואני אומר את זה בלשון עדינה.

דוד אזולאי: הרושם שנוצר הוא שיש איזושהי אזלת יד כלפי הנושא של נשק לא חוקי שמסתובב בכפרים הערביים.

דוד אזולאי: נדמה לי שגם מפקד המחוז הצפוני דיבר בעניין הזה על אמל"ח שמסתובב ביישובים הערביים.

דוד אזולאי: יש גם תאונות דרכים רבות, שמעורבת בהן האוכלוסייה הערבית במדינת ישראל, לאו דווקא בתוך הכפרים, גם מחוץ לכפרים.

דוד אזולאי: אני מניח שהחברים כאן במשך הדיון ירחיבו על כך.

דוד אזולאי: אני רק מבקש מהחברים, מכיוון שהדיון הזה חייב להסתיים עם פתיחת דיוני המליאה, להיות קצרים בזמן.

דוד אזולאי: חבר הכנסת ג'מאל זחאלקה, אני נותן לך חמש דקות.

דוד אזולאי: בבקשה, אדוני.

ג'מאל זחאלקה: תודה רבה, כבוד היושב ראש.

ג'מאל זחאלקה: תודה רבה גם שייחסת חשיבות מיוחדת לדיון הזה ולא קיימת אותו בזמן, מתוך זה שהוא חשוב.

ג'מאל זחאלקה: דרשת זמן שיבואו גם קציני המשטרה וגם שייערך מחקר בנושא הזה.

ג'מאל זחאלקה: אני רוצה להודות ליחידת המחקר בכנסת על המחקר המקיף שהיא ביצעה.

ג'מאל זחאלקה: אני חושב שיש מקום גם למחקרים נוספים בנושא הזה, כי הנושא הוא גדול וחשוב.

ג'מאל זחאלקה: כבוד היושב ראש, אני שנים רבות בכנסת, משנת 2003 אני בכנסת.

ג'מאל זחאלקה: למרות הנוכחות הדלה של חברי הכנסת ושל התקשורת, בעיניי זה הדיון החשוב ביותר שאני יזמתי בכנסת.

ג'מאל זחאלקה: היום בעיית הפשיעה והביטחון האישי – תעשה משאל בציבור הערבי, והם יגידו לך שזאת הבעיה מספר אחד.

ג'מאל זחאלקה: לפני כן היא לא היתה כך.

ג'מאל זחאלקה: זו הבעיה הקשה ביותר שאנחנו מתמודדים איתה, ויש לנו בנתוני 2009 תמרור אזהרה, אור אדום.

ג'מאל זחאלקה: יש זרעים של קטסטרופה חברתית בקנה מידה ענק.

ג'מאל זחאלקה: זה לא דבר של מה בכך, שנת 2009 היתה שנת הפשיעה בה"א הידיעה במגזר הערבי.

ג'מאל זחאלקה: אנחנו רוצים – ולכן אני נתתי כותרת חיובית לדיון הזה – "היערכות לקראת שנת 2010", כי שנת 2009 מתה, ואנחנו צריכים ללמוד מה היה שם ואיך להפוך את שנת 2010 לשנת המלחמה בפשיעה.

ג'מאל זחאלקה: זו המטרה של הדיון הזה.

ג'מאל זחאלקה: הנתונים שהציג השר בישיבה, לא רק הנתונים של המחקר, ויש לי פרוטוקול של הישיבה מתאריך 26 בדצמבר 2009, שבה השר לביטחון פנים הציג נתונים מחרידים, מחרידים על הפשיעה ברחוב הערבי.

ג'מאל זחאלקה: אחר כך היו פרסומים אחרים גם בעיתונות.

ג'מאל זחאלקה: רק על קצה המזלג, בשנת 2009 היו 121 מקרי רצח בארץ, מתוכם 71 במגזר הערבי.

מפכ"ל המשטרה דודי כהן: 61.

אריה ביבי: 62.

ג'מאל זחאלקה: קודם כל, גם 61 וגם 65 הם מספרים גדולים מאוד.

ג'מאל זחאלקה: השר דיבר על 64, אבל הוא לא כלל את הדרוזים.

ג'מאל זחאלקה: מנתונים של המשטרה ב"מעריב", פורסם שזה 71, אבל לא נתווכח על המספרים - יותר מ-50% ממקרי הרצח הם במגזר הערבי.

אריה ביבי: כל אדם זה הרבה.

דוד אזולאי: בתוך המגזר הערבי אתה מתכוון?

ג'מאל זחאלקה: לא, בארץ בכלל נהרגו 121, מביניהם 64 ערבים לפי נתוני השר ב-26 בדצמבר.

ג'מאל זחאלקה: זה הפרוטוקול שאתה יכול לעיין בו.

ג'מאל זחאלקה: אם מצרפים גם את הדרוזים, ואנחנו מצרפים את הדרוזים, זה 71.

ג'מאל זחאלקה: אנחנו לא נתווכח, אבל הנתונים הם יותר מ-60%-50%.

ג'מאל זחאלקה: מקרי הירי - 584 מתוך 741.

ג'מאל זחאלקה: בכל תחומי הפשיעה יש קטסטרופה, אנחנו עומדים בפני קטסטרופה חברתית.

ג'מאל זחאלקה: העלייה משנת 2006 ל-2007 הייתה בערך – גם לפי הנתונים של המחקר – פחות מ-2%, 1.5%, 1.9%, וכנ"ל בין 2007 ל-2008.

ג'מאל זחאלקה: ב-2009 העלייה היתה יותר מ-9% באופן כללי.

ג'מאל זחאלקה: יש כאן מצב שהאזרחים לא מרגישים בטוחים, הפושעים חצופים יותר ומרגישים יותר ביטחון.

ג'מאל זחאלקה: אני יכול לתאר לך מקרה רצח באזור שלי, שהרוצח הורג ונוסע לאטו ברחוב, הוא אינו דואג משום דבר, עושה את זה כמעט בפרהסיה.

ג'מאל זחאלקה: הוא יודע שהמשטרה לא תתפוס אותו.

ג'מאל זחאלקה: הוא יודע שהמשטרה לא תתפוס אותו.

ג'מאל זחאלקה: נתוני המשטרה על ההרשעות ועל כתבי האישום דלים ביותר, והם גם מסרבים לתת את הנתונים האלה.

ג'מאל זחאלקה: מתוך שישה מקרי רצח רק ביישוב שלי, אף אחד לא פוענח בשנה וחצי.

ג'מאל זחאלקה: 50 שנה לא היה מקרה רצח אחד.

ג'מאל זחאלקה: בשנה, שנתיים האחרונות שישה מקרי רצח.

ג'מאל זחאלקה: כנ"ל גם בבאקה אל גרבייה.

ג'מאל זחאלקה: רק בשנה האחרונה נהרגו שם תשעה אנשים.

ג'מאל זחאלקה: המשטרה יודעת שיש ארגוני פשיעה במגזר הערבי.

ג'מאל זחאלקה: יש ארגוני פשיעה, הם מעדיפים לקרוא לזה משפחות פשיעה, אבל אלה ארגוני פשיעה, כי דבר אחד - יש אנשים טובים שלא כולם פושעים, ודבר שני - יש רקע משפחתי, אבל אלה ארגוני פשיעה, וארגוני הפשיעה האלה צדים את הצעירים.

ג'מאל זחאלקה: כבוד היושב ראש, משנת 2004 עד היום יש ירידה דרסטית בהישגי הבגרות של התלמידים הערבים, מ-44% ל-32%.

ג'מאל זחאלקה: יש עלייה חדה בממדי העוני.

ג'מאל זחאלקה: מתוך אלפי הצעירים האלה, שנפלטים ממערכת החינוך בלי תעסוקה, בלי אפשרות להמשיך את הלימודים שלהם, ארגוני הפשיעה צדים עשרות או מאות צעירים ומציעים להם כל מיני פיתויים ומצרפים אותם, אז יש קרקע פורייה לצמיחת הפשע.

ג'מאל זחאלקה: כשאני רואה את נתוני הבגרות של שנה זו, אני יודע שהנתונים האלה בעוד 10 שנים יגדילו את אחוזי הפשיעה.

ג'מאל זחאלקה: לכן לא הכול משטרה, אבל בלי שתהיה פעולה רצינית, ממוקדת ושהנושא הזה יהיה בסדר עדיפות גבוה אצל המשטרה, לא יהיו תוצאות, כי אם אין הרתעה, הפשיעה בעלייה, ואני אומר לך – אין הרתעה.

ג'מאל זחאלקה: כמו שבכל דבר הציבור הערבי סובל מהזנחה ומאפליה, גם בטיפול המשטרתי בנושא הפשיעה ישנה אפליה עמוקה.

ג'מאל זחאלקה: לא מטפלים במקרי רצח בתל אביב או בנתניה, כמו שמטפלים במקרי רצח בכפר קרע או בנצרת.

ג'מאל זחאלקה: זה העניין, שעשו מאמץ ממוקד בנתניה.

ג'מאל זחאלקה: נתניה היתה עיר שאנשים פחדו לנסוע אליה.

ג'מאל זחאלקה: המשטרה עשתה מאמץ ממוקד ומיגרה את הפשע בנתניה.

ג'מאל זחאלקה: אני רוצה שיהיה כאן מאמץ ממוקד והמשטרה תמגר את הפשע, והציבור הערבי ומנהיגי הציבור הערבי - יש כאן ראשי ערים – אנחנו מוכנים לתת יד לנושא הזה.

דוד אזולאי: השאלה, חבר הכנסת ג'מאל זחאלקה, עד כמה ההנהגה הערבית והאוכלוסייה הערבית ישתפו פעולה במיגור תופעות הפשע במגזר הערבי.

ג'מאל זחאלקה: כבוד היושב ראש, אני מקדים תרופה למכה.

ג'מאל זחאלקה: חבר כנסת יהודי יכול להילחם בארגוני הפשע מתל אביב?

ג'מאל זחאלקה: האם שואלים את חבר הכנסת מתל אביב, איך הוא יכול לעזור?

דוד אזולאי: זאת לא השאלה.

ג'מאל זחאלקה: תן לי להסביר לך במה אנחנו יכולים לעזור.

ג'מאל זחאלקה: האם הוא יכול לעזור במלחמה ברוזנשטיין וחבורתו?

ג'מאל זחאלקה: הוא לא יכול, זאת העבודה של המשטרה.

ג'מאל זחאלקה: אנחנו רוצים לעבוד על החינוך, לפתור סכסוכים, לקדם עניינים של מלחמה בפשיעה במערכת הזאת, כי בנפשנו הדבר, תרתי משמע.

ג'מאל זחאלקה: הציבור בא אלינו ושואל: מה אתם עושים בנושא הזה?

ג'מאל זחאלקה: למה אתם לא צועקים?

ג'מאל זחאלקה: למה אתם שותקים?

ג'מאל זחאלקה: אתה יודע שכל שבוע אנחנו מעלים את הנושא הזה.

ג'מאל זחאלקה: כשהפיקוד המשטרתי הגבוה כאן, אני רוצה לשים את הדברים על השולחן.

ג'מאל זחאלקה: אם המשטרה לא תעשה מאמץ ממוקד ותוריד באופן משמעותי את הפשיעה בציבור הערבי, אני אומר לכם שבשנה הבאה אנחנו נעשה מערכה ונפגין ונהפוך עולמות, כדי שתקום ועדת חקירה ממלכתית בנושא אזלת ידה של המשטרה בטיפול בפשיעה בציבור הערבי.

דוד אזולאי: תודה רבה לחבר הכנסת ג'מאל זחאלקה, יוזם הדיון.

דוד אזולאי: אדוני אמר שיש נוכחות דלה של חברי כנסת.

דוד אזולאי: יש תשעה חברי כנסת בוועדה.

ג'מאל זחאלקה: הצטרפו, כשאני אמרתי את זה, הם לא היו.

טלב אלסאנע: אפילו במליאה זה לא מגיע לתשעה חברים.

דוד אזולאי: חבר הכנסת גדעון עזרא, בבקשה אדוני.

גדעון עזרא: אני אדבר בקיצור רב.

גדעון עזרא: הנתונים מדברים בעד עצמם, יש בעיה במגזר הערבי.

גדעון עזרא: אני חושב, חבר הכנסת ג'מאל זחאלקה ידידי, ששיתוף הפעולה במגזר היהודי עם המשטרה, כאשר קורה אירוע, הוא יותר גדול מאשר במגזר הערבי, שם ללכת לדווח למשטרה נחשב בחלק מהמקומות כמעט לפשע על ידי התושבים.

גדעון עזרא: אתה דיברת על אחד שנוסע בכפרך, כפר קרע, ורוצח באופן חופשי, רק שאף אחד לא מדווח על זה למשטרה.

ג'מאל זחאלקה: למה לא מדווחים?

גדעון עזרא: אני חושב שכל מקרה שמדווח למשטרה ואיננו מטופל, זה לא בסדר.

גדעון עזרא: אני גם חושב שצריך לתגבר את המשטרה בשוטרים ביישובים הערביים, לפי מרכזי הפשיעה שקיימים.

גדעון עזרא: השוטרים הקהילתיים הם חשובים, אבל הם לא מספיקים, ולכן אני חושב שצריך לתגבר.

גדעון עזרא: במי לתגבר?

גדעון עזרא: לדעתי השוטרים הערביים המתאימים, ויש כאלה.

גדעון עזרא: צריך לתגבר את הגיוס של השוטרים הערביים לכפרים הערביים.

גדעון עזרא: יש אנשים שלא מכירים את המנטליות הערבית ומשמשים כשוטרים.

גדעון עזרא: אני רוצה לדבר על כמה הצעות שיש לי.

גדעון עזרא: קודם כל, לגבי ראשי הרשויות, יושב פה ראש מועצת כפר קרע.

גדעון עזרא: כל ראש מועצה במגזר הערבי, לדעתי, חייב נוכח המצב שחבר הכנסת ג'מאל זחאלקה העלה, לעשות מדי חודש, חודש וחצי ישיבה עם כל הגורמים במערכת: עם המשטרה, החינוך, הרווחה וכולם.

גדעון עזרא: יש לי הצעת חוק בעניין הזה, שאני הולך לקדם עכשיו, גם לגבי המגזר היהודי – לדסקס את הבעיה, איפה הבעיות של כל יישוב ויישוב בנפרד ולצאת בהחלטות.

גדעון עזרא: לפי דעתי, חלק מהתפקיד של מפקד המשטרה במקום יהיה להיענות לראש המועצה.

גדעון עזרא: זה הדבר הראשון.

דוד אזולאי: חבר הכנסת גדעון עזרא, אני רק רוצה להגיד לך הערת ביניים, שהדבר הזה שאתה אומר קיים.

דוד אזולאי: אני מכיר את זה בהרבה רשויות.

גדעון עזרא: לא קיים.

גדעון עזרא: לא קיים בצורה מסודרת.

גדעון עזרא: יש השוטר הקהילתי וראש המועצה, שהם בקשרים טובים מאוד.

גדעון עזרא: השוטר הקהילתי חשוב, אבל זה לא מספיק.

גדעון עזרא: יש מפקד תחנה בסביבה, שלא תמיד נמצא, ויש מפקדים יותר גבוהים שצריכים להיות.

גדעון עזרא: בטייבה למשל, מה זה קיים?

גדעון עזרא: שם מתחלף ראש המועצה כל שלושה ימים.

דוד אזולאי: שם אין בכלל ראש עיר.

גדעון עזרא: יש עכשיו ראש עיר ממונה, ודווקא שם יש תחנה.

גדעון עזרא: בטייבה צריך לקיים ישיבות יומיות.

גדעון עזרא: נושא שני הוא נושא תנועות הנוער במגזר הערבי.

גדעון עזרא: לי אין ספק שתנועות הנוער, כמו במגזר היהודי, גם במגזר הערבי, הן נושא חשוב מאוד.

גדעון עזרא: אני קורא ואומר, שנושא השירות האזרחי יכול למלא תפקיד חשוב מאוד בנושא זה במגזר הערבי.

גדעון עזרא: המשטרה זה בסוף, אני מדבר על לפני שמגיעים למצב הזה.

גדעון עזרא: דבר שלישי - ללא כל ספק, המצב הזה לא יכול להימשך, צריך להפסיק אותו בכל הנושאים הללו.

גדעון עזרא: לפחות מהניסיון שלי לגבי אותן ישיבות שאני מדבר עליהן, הן צריכות לכלול את כל הגורמים הבאים: מה מעלים בהן, איזה שכונה בעייתית, איזה משפחה בעייתית, איזה פשיעה היא הפשיעה המוכרת, איך להילחם בפשיעה ובכך שבחתונות אנשים יורים.

גדעון עזרא: בחתונות אנשים רואים אותם יורים ולא מדווחים לאף אחד, לא יכול להיות דבר כזה.

גדעון עזרא: לכן אני חושב שהמשטרה חשובה מאוד, אבל יש גם עוד כמה דברים.

ג'מאל זחאלקה: דרך אגב, מעולם לא נעצר מישהו שירה בחתונה.

טלב אלסאנע: אני רוצה לציין שהדיון הזה הוא לא דיון, זו זעקה של כאב, ואלה הצלצולים של פעמון האזהרה גם למשטרה וגם לציבור הערבי.

טלב אלסאנע: אין ספק שהמשטרה מתערבת בסוף השרשרת, זה צוואר הבקבוק אליו מתנקזות כל הבעיות, והטיפול חייב להיות טיפול הוליסטי, אלא מה?

טלב אלסאנע: שלדעתי מצפים מהמשטרה ליותר.

טלב אלסאנע: כאשר אני מעיין בדף שהוכן על ידי מרכז המחקר, ואני חושב שהם עשו עבודה מצוינת, הם מציינים גורמי רקע לפשיעה.

טלב אלסאנע: אני רוצה להפנות את תשומת לב חברי הוועדה למה שמפורט באותו דף של מרכז המחקר בעמוד 4.

טלב אלסאנע: בסוף מצוינים גורמי רקע לפשיעה בקרב החברה הערבית.

טלב אלסאנע: אז מציינים שלושה גורמים: הגורם הראשון הוא התפרקות התא החמולתי ואובדן מקורות הסמכות בתוך החברה.

טלב אלסאנע: מה הם למשל מקורות הסמכות?

טלב אלסאנע: מנהלי בתי ספר, מורים.

טלב אלסאנע: כאשר אין גיבוי וכאשר התלמידים מגיעים למצב שהם אפילו תוקפים את המנהל או את המורה, השאלה מי גורם לירידה במעמד של מוקדי הסמכות בתוך החברה.

טלב אלסאנע: דבר נוסף שהם מציינים זה תחושת ניכור מתמשכת מול החברה הישראלית הכללית, הנובעת מקשיים להשתלב.

טלב אלסאנע: מי גורם לעובדה שאין שילוב של הצעירים ושל האקדמאים הערביים, כדי שירגישו שייכות וחלק מהחברה?

טלב אלסאנע: מי גורם לתחושת הניכור, המידור והשוליות?

טלב אלסאנע: צריך גם להתייחס לסוגיה הזאת וגם לתת לה מענה.

טלב אלסאנע: הגורם השלישי זה סוגיית הקרקעות, ומציינים בהמשך את עניין התעסוקה, ממדי האבטלה וממדי העוני.

טלב אלסאנע: לכן אי אפשר להגיד מייד פשיעה, משטרה, חברה והאוכלוסייה הבדואית.

טלב אלסאנע: בין המשטרה לבין האוכלוסייה יש ממשלה.

טלב אלסאנע: הממשלה צריכה להקצות תקציבים, הממשלה צריכה לתת מענה לצרכים, הממשלה צריכה להתמודד עם סיבות העומק והסיבות האמיתיות שלדעתי ציינו אותן בחוברת הזאת.

טלב אלסאנע: הגורם השלישי זה עניין גיבוש הזהות, ואומרים בהמשך: "תהליכים אלה יכולים להסביר בחלקם אירועים של הפרת הסדר הציבורי".

טלב אלסאנע: אנחנו לא רואים בהפגנות ובמחאות קו פשיעה.

טלב אלסאנע: הפרות, מחאות, ציון נגד מדיניות זה דבר שהוא לגיטימי.

טלב אלסאנע: בסדר, אפשר לחלוק ואפשר להסכים.

טלב אלסאנע: פשע זה כאשר האדם והאזרחים מאבד את תחושת הביטחון האישי, כאשר 41% ממקרי הרצח הם מקרב האוכלוסייה הערבית.

טלב אלסאנע: כבוד המפכ"ל, שאני מאוד מעריך משתי סיבות: גם בגלל התפקוד וגם בגלל שהיה במחוז הדרום - איך אתה יכול להסביר לנו, שהציבור הערבי מוצף, ממש מוצף, בנשק בלתי חוקי?

טלב אלסאנע: אילו הייתם יודעים שהנשק הזה עשוי לשמש נגד ביטחון המדינה, האם הייתם עוברים בשתיקה על התופעה הזאת?

טלב אלסאנע: השתיקה הזאת, בגללה הרבה מקרי רצח לא מפוענחים.

טלב אלסאנע: לעומת זאת, כאשר יהודי אחד נרצח, תוך 24 שעות תופסים את הרוצחים, אפילו כשזה בשכם או במקום אחר.

טלב אלסאנע: האם אתה יכול להגיד לנו, שכוחות הביטחון שיכולים לאתר איזו מטרת יעד בדובאי, לא יכולים לאתר מטרת יעד בכפר קרע?

טלב אלסאנע: אי אפשר למכור לנו את זה, אנחנו לא מוכנים לקבל את זה.

טלב אלסאנע: יש אזלת יד, יש חוסר הקצאת משאבים, יש חוסר נכונות להיאבק עם התופעה הזאת על ידי המשטרה.

דוד אזולאי: תודה רבה.

דוד אזולאי: חבר הכנסת אריה ביבי, בבקשה.

אריה ביבי: אדוני היושב ראש, חבריי חברי הכנסת, מכובד המפכ"ל, אנחנו רואים את הנתונים ואנחנו קוראים את הנתונים, אבל הייתי רוצה באותה רמת זעקה, כמו שכאן חבריי זועקים על זה שיש פשיעה, באותה רמת זעקה לומר שמשטרת ישראל קטנה על מדינת ישראל, מה אפשר לעשות?

אריה ביבי: באותה רמת זעקה, צריכים להגיד שצריך להגדיל את המשטרה ולתת לה את הכוחות שצריכים לתת לה במגזר הערבי, ולא רק במגזר הערבי, במגזר הדרוזי ובמגזר היהודי, בכל המקומות.

אריה ביבי: זה דבר אחד.

ג'מאל זחאלקה: אנחנו נבקש תקציב מיוחד למלחמה בפשיעה.

אריה ביבי: אני אמרתי את זה, חבר הכנסת זחאלקה.

אריה ביבי: אני מוכן לקחת את היוזמה, אני אשתף אתך פעולה כמה שאתה רוצה.

אריה ביבי: אני חושב שמשטרת ישראל קטנה על מדינת ישראל.

אריה ביבי: כל פעם שלוקחים את השמיכה הזאת, מכסים את הראש - מגלים את הרגל, מכסים את הרגל - מגלים את הראש.

אריה ביבי: יש בעיה עם זה.

אריה ביבי: יחד עם זאת, אני פה לא יושב כמפכ"ל המשטרה, אבל אני רוצה להגיד לכם שיש לנו משטרה שהיא אחת הטובות בעולם.

אריה ביבי: אבל מעבר לכך, זאת לא גזרת גורל שאנחנו צריכים לקבל אותה, שיש מקרים בכפרים ואנחנו צריכים להשלים עם זה.

אריה ביבי: אני חושב שלא צריכים להשלים עם זה, אבל יחד עם זה, הייתי מבקש מחברי הכנסת הערביים והדרוזיים, כמו שפה הם נלחמים על כל דבר, לכו לכפרים ועשו את מה שאתם עושים פה, ואת מה שאתם עושים על הפלסטינים ולפלסטינים תעשו גם במגזרים שלכם.

טלב אלסאנע: זאת הבעיה שלך, בעיית האלימות ביישובים הערביים היא גם בעיית היהודים.

טלב אלסאנע: זאת לא בעיית הערבים, זאת בעיה של כולנו.

אריה ביבי: אני לא ראיתי אף חבר כנסת ערבי, שיצא נגד היריות בחתונות.

דוד אזולאי: זה לא נכון.

ג'מאל זחאלקה: כל יום אנחנו כותבים.

ג'מאל זחאלקה: מצדי, תכניסו את כל אלה שיורים לבית סוהר, תאסרו אותם.

ג'מאל זחאלקה: אנחנו מאשימים את המשטרה, שהיא לא עושה דבר.

טלב אלסאנע: תרשום בפרוטוקול, שאנחנו כבר אומרים לאסוף את הנשק.

טלב אלסאנע: זאת כבר דרישה ובקשה.

ג'מאל זחאלקה: דע לך, שאם יורים בחתונה, אני עוזב את החתונה, ובהפגנתיות.

ג'מאל זחאלקה: אני אומר לכם: אני לא מוכן להיות בחתונה שיורים בה.

אריה ביבי: איזה כיף...

אריה ביבי: אני רק אומר מילה וכולם צורחים.

דוד אזולאי: אריה ביבי, בעניין הזה אני מעיד גם עדות אישית.

דוד אזולאי: לא פעם ולא פעמיים שמעתי את חברי הכנסת הערביים בכל מיני פורומים, שזועקים על העניין הזה.

אריה ביבי: אני לא חוזר בי, ואני אגיד לך למה, לא רק על העניין הזה.

דוד אזולאי: יש גם חוק של אחמד טיבי, שגם הוא יזם אותו.

אריה ביבי: אבל אני רוצה שהם יותר יחדדו את זה.

אריה ביבי: כמו שיש ישיבות של ראשי העדות, כמו שיש ועדת מעקב, צריך לעשות אותו דבר - ועדת מעקב שלכם בנושאים האלה.

טלב אלסאנע: אתה לא קראת את החוברת הזאת.

אריה ביבי: עזוב אותי מהחוברת, אני אומר לך שאני מציע לחבריי חברי הכנסת, שירימו את הקול במגזר שלהם, בכפרים שלהם, שיתחילו לדבר על זה.

אריה ביבי: המשטרה צריכה לתת הגנה לכל אזרח במדינת ישראל, על זה אין חילוקי דעות, אבל יחד עם זאת, אתם צריכים לעשות יותר – יותר בנושא הגדלת המשטרה, יותר בנושא הצעקה בתוך הכפר.

אריה ביבי: היום, למשל, יש איזה חבורה של ערבים שמייצגת איזו חברת שמירה, שאמרה לבעל-בית: אם אתה לא לוקח אותנו, אנחנו דורשים ממך כסף.

ג'מאל זחאלקה: יש פרוטקשיין, אני לא דיברתי על הפרוטקשיין.

ג'מאל זחאלקה: המשטרה יודעת על הפרוטקשיין.

ג'מאל זחאלקה: בכפר יאסיף, כמה בתי עסק מאוימים?

אריה ביבי: אני חושב שיחד עם המשטרה, צריך לדאוג שיהיו יותר אנשים מהמגזר במשמר האזרח, שיותר אנשים ילכו לכיוון הציבור, לעזרה, ואתם חברי הכנסת צריכים להביא גם את הצעקה אליכם שם בפנים.

חנא סוייד: הו - - -

אריה ביבי: כשבונים איזה בית בסילוואן, כולכם צועקים, אז בבקשה תעשו גם את זה.

חנא סוייד: מה, אתה עושה לנו בית ספר פה?

דוד אזולאי: לא, כשבונים בית בסילוואן, כמה יהודים צועקים, זה לא רק הערבים.

טלב אלסאנע: הוא ממשיך לבקר כאילו הוא נציב שירות בתי הסוהר.

טלב אלסאנע: אתה עכשיו על תקן חבר כנסת.

דוד אזולאי: תודה רבה.

דוד אזולאי: חבר הכנסת חנא סוייד, בבקשה אדוני.

חנא סוייד: ראשית כל, אני רוצה לברך את עמיתי ג'מאל זחאלקה ואת יושב ראש הוועדה על קיום דיון חשוב זה.

חנא סוייד: אני רוצה לציין שלוש, ארבע נקודות עיקריות במהירות.

חנא סוייד: דבר ראשון – עניין הנשק, אם זה נשק מורשה ואם זה נשק בלתי מורשה.

חנא סוייד: נשק בידי אזרחים בסביבה אלימה הוא ביטוי לשימוש בו.

חנא סוייד: המשטרה צריכה לפתח שיטות והתייחסות לעניין הזה של הנשק, גם המורשה וגם הלא מורשה.

חנא סוייד: אני בכלל לא מבין, איך המשטרה יכולה לסבול מצב, שבו כמעט בכל בית בהרבה יישובים יש נשק בלתי מורשה, והמשטרה יודעת על זה.

חנא סוייד: אני רוצה להפנות את הזרקורים לעניין של אלימות נגד נבחרי ציבור ועובדי ציבור.

חנא סוייד: למעשה, בכל המקרים לא פוענח אפילו מקרה אחד, אלא מקרה של ירי לעבר ראש מועצה מקומית טורען, כשהטענה שם שמסתובבת ביישוב, שבעצם המקרה הזה פוענח מכיוון שמדובר בראש מועצה יהודי.

חנא סוייד: זה מה שטוענים אנשי המקום כל כך בביטחון.

חנא סוייד: אני רוצה להפנות את תשומת לב המפכ"ל לכך שיש אנשי ציבור שהם מאוימים, לכך שהמשטרה מודיעה להם שהם מאוימים בדרגה ארבע, חמש, שש, ואחר כך אומרת להם: אתם תסתדרו.

חנא סוייד: ואני מכיר אנשי ציבור, שהם בדרגת איום הכי גבוהה, שש עד כמה שאני יודע, שהמשטרה לא מגישה להם שום סיוע באבטחה ובמיגון, ולהם אין היכולות לעשות את זה.

חנא סוייד: לכן אני מצטרף, כמובן, לקריאה כאן, שלא מספיק להתריע על רמת הסיכון של נבחר ציבור, אלא שהמשטרה צריכה להעמיד גם את הכלים, את האמצעים ואת המשאבים כדי לספק אבטחה לאותם אנשים.

חנא סוייד: האחריות בסופו של דבר היא על המשטרה.

חנא סוייד: מדובר בנבחרי ציבור, שמקיימים את הפעילות הציבורית שלהם, והמדינה צריכה לתת להם הגנה.

חנא סוייד: הם לא יכולים להיות גיבורים גדולים, ובסופו של דבר להיהרג תוך מילוי תפקידם.

דוד אזולאי: חבר הכנסת סוייד, אתה יודע שהם לא לבד בקטע הזה.

דוד אזולאי: לצערי הרב, גם ראשי הרשויות היהודים מאוימים לא פחות ונמצאים בסכנה לא פחות מאשר ראשי הרשויות הערביות.

דוד אזולאי: הוועדה עשתה כמיטב יכולתה על מנת לקדם את הנושא הזה.

דוד אזולאי: זה תקוע במשרדי הממשלה.

חנא סוייד: בהמשך לדברי עמיתי ג'מאל זחאלקה, מדובר כאן בגידול משמעותי בשנתיים, שלוש האחרונות במקרי הירי והאלימות כלפי נבחרי ציבור.

חנא סוייד: זה דבר שאי אפשר לבלוע אותו ושאי אפשר לקבל אותו, מכיוון שהוא מחבל בכל האווירה של הסדר הציבורי ושל תפקוד נבחרי ציבור ושל רשויות מדינה.

חנא סוייד: אני רוצה לדבר גם על פשיעה כלכלית, ואני כאן לא מדבר על סודות, אני לא צריך לעמוד עם מיקרופון באמצע כיכר רבין בתל אביב ולהגיד שיש פשיעה כלכלית.

חנא סוייד: יש ארגוני פשע, שאם יש לי צ'ק שחזר, אני יכול לתת אותו ל-X - אם אני יודע מיהו, על אחת כמה המשטרה - אני יכול לתת אותו, והם יארגנו מצעד של האמרים וילכו ליישוב הזה ויאיימו על אנשים שיהרגו אותו, אם לא יביאו את הכסף על המקום.

חנא סוייד: אני לא מדבר כאן סודות, כל אחד כאן יודע את זה.

חנא סוייד: אני צריך רק להתחיל להסתבך עם משפחה זו ומשפחה זו, אבל כולם יודעים את זה.

חנא סוייד: מה, אתם רוצים לעשות מלחמת אזרחים בתוך האוכלוסייה הערבית, שאני אתחיל להגיד משפחה זו ומשפחה זו?

חנא סוייד: כולם יודעים את זה, ילד קטן יודע את זה, ולכן העמידה על כך שאנחנו נגיד – אנחנו יוזמים דיונים כאן, מה יש יותר מזה?

חנא סוייד: מה יש יותר מזה?

חנא סוייד: דבר אחרון, אני רוצה לברר עם המפכ"ל, במיוחד באווירה הזאת.

חנא סוייד: לאחרונה פורסם שהוקמה אפילו יחידה של מסתערבים על מנת לטפל בפשיעה במגזר הערבי.

חנא סוייד: חשיבה הגיונית ולוגית היתה אומרת, שעם כינון יחידה כזאת, דווקא הפשיעה צריכה לרדת, כי אלה מסתערבים, אנשים שיודעים איך לעבוד ומה לעשות.

חנא סוייד: דווקא אנחנו רואים בדיוק את ההפך, אז האם היחידה הזאת שהוקמה, אני מניח בהשקעה גדולה ובמשאבי אנוש מיוחדים, מה התועלת שבה?

חנא סוייד: האם באמת היא הביאה תוצאות או לא הביאה?

דוד אזולאי: תודה רבה, חבר הכנסת חנא סוייד.

דוד אזולאי: אדוני דיבר על הפשיעה הכלכלית.

דוד אזולאי: אני בטוח, ואין לי בזה שום צל של ספק, ואני מדבר מניסיון אישי, שאם חבר כנסת פונה למפקד המחוז ומבקש אתו פגישה בנושאים האלה, אני מודיע לך שהוא ייענה ויתקבל בעין יפה ויוכל לתת את כל האינפורמציה הדרושה.

דוד אזולאי: האמן לי, שבעניין הזה ייאמר לזכותם של מפקדי המחוזות, שיש להם אוזן קשבת לשמוע ולהיפגש עם חברי הכנסת, על מנת ללמוד מקרוב על כל הבעיות.

דוד אזולאי: לכן אני חושב שלא הייתי מחכה לדיון בוועדה על דברים כאלה.

דוד אזולאי: אדוני מעלה נושא כאוב וחשוב, והוא קיים, לצערי הרב, גם אצל היהודים.

דוד אזולאי: אני חושב שבדברים הללו לפעמים מותר לנו כחברי כנסת גם לקחת יוזמה ולנקוט בצעד הזה.

דוד אזולאי: אני מודיע לך, שאם מפקד המחוז לא ירצה לקבל אותך, תפנה למפכ"ל.

חנא סוייד: אני מודיע לך חגיגית, שאני לא מתכוון ללכת.

חנא סוייד: אילו היה לי שבריר של ספק שהוא לא יודע, הייתי הולך, אבל אני יודע שהוא יודע.

דוד אזולאי: אני לא אמרתי שתלך, אבל אני אומר שברגע שתעשה את חובתך האזרחית, בזה מחר אף אחד לא יוכל להגיד "לא ידענו"

חמד עמאר: אדוני היושב ראש, חבריי חברי הכנסת, אדוני המפכ"ל, אין ויכוח שיש עלייה דרמטית בפשיעה במגזר הערבי.

חמד עמאר: אפילו עצורים ואסירים יש פי שניים ערבים ובני מיעוטים שנמצאים בבתי סוהר כאסירים וכעצורים, ואלה הנתונים שקיבלנו ממרכז המידע.

חמד עמאר: אדוני המפכ"ל, כולם יודעים שהמשטרה, יש לה רגל קצרה במגזר הלא יהודי, ואני אתן לכם כדוגמה את שפרעם, שאני בעצמי קיימתי ישיבה עם מפקד המחוז וגם עם ראש העיר במועצת העיר, ואני אפרט.

חמד עמאר: בשכונה אחת נשרפו בשנה האחרונה 43 מכוניות, אפילו לא עצור אחד, אפילו לא אחד שאנחנו יודעים שנחקר, ולא הוגש כתב אישום אחד.

חמד עמאר: בשפרעם - 43 מכוניות.

חמד עמאר: עם כל זה, אני רוצה להודות למפכ"ל ולמשטרה.

חמד עמאר: בשנה האחרונה אני הייתי מעורב בכמה אירועים גדולים במגזר הדרוזי, שהיה שיתוף פעולה אדיר עם המשטרה ועם ההנהגה הדרוזית.

חמד עמאר: אדוני היושב ראש, דרך שיתוף הפעולה יכולנו לחסוך בחיי אדם, בשפיכות דמים ובעצורים.

מגלי והבה: אנחנו לא הורגים אנשים.

חמד עמאר: היה שיתוף פעולה אדיר בין המשטרה לבין ההנהגה הדרוזית.

מגלי והבה: לא היינו מגיעים לזה.

חמד עמאר: חבר הכנסת מגלי, היינו יכולים להגיע לשפיכות דמים, יש מקומות שהיינו יכולים להגיע לשפיכות דמים, בואו לא נתייפיף יותר מדי.

חמד עמאר: בזכות שיתוף פעולה שלנו, של ההנהגה, חסכנו הרבה דברים.

חמד עמאר: יכולנו להגיע למצב יותר חמור, ובאמת בנושא הזה, כל הכבוד למשטרת ישראל, ששיתפה פעולה עם ההנהגה הדרוזית.

חמד עמאר: אני רוצה להדגיש עוד נושא אחד, שהמשרד לביטחון פנים מקדם, נושא "עיר ללא אלימות".

חמד עמאר: לפי הרשימה שאני ראיתי וחלק גדול מחברי הכנסת מהמגזר הערבי ראו, בהרבה יישובים ערביים ודרוזים נכנסים לזה, וזה צעד מבורך של השר, שהוא הולך ומקדם אותו.

חמד עמאר: אני מאמין שהצעד הזה יתרחב.

חמד עמאר: אדוני המפכ"ל, אני יודע שזה בסמכותו של המנכ"ל ושל המשרד, אבל תרחיבו את זה יותר למגזר הערבי, תכניסו יותר יישובים.

חמד עמאר: אולי בהשקעה הכספית הזאת בחינוך וכל מה שקשור ל"עיר ללא אלימות", אנחנו נצליח להוריד את האלימות במגזר הערבי.

חמד עמאר: אדוני השר לביטחון פנים לשעבר, אני אומר לך מנתונים שקיבלתי גם מהמשטרה, בקרב הדרוזים הרבה תנועות נוער פועלות.

חמד עמאר: לפי הנתונים שיש לנו, יש ירידה באלימות בקרב הנוער.

חמד עמאר: הירי בחתונות שדיברנו עליו, במגזר הדרוזי כמעט אין ירי בחתונות, אנחנו ירדנו מזה.

חמד עמאר: באופן כללי, צריך לתגבר את המשטרה, לתת יותר כוחות למשטרה ויותר תקציבים ולהיכנס יותר למגזר הלא יהודי.

חנין זועבי: רציתי להדגיש כמה נקודות נוספות.

חנין זועבי: אני מודה לחבר הכנסת ג'מאל זחאלקה, שיזם את הדיון הזה.

חנין זועבי: אני חושבת שהעלייה ברמת הפשיעה במגזר הערבי התרחשה דווקא כשהיתה ירידה ברמת הפשיעה במגזר היהודי, אם אני לא טועה; ולא נעשתה מהפכה בחינוך ולא היתה מעורבות יתר של הקהילה היהודית, אבל בו בזמן עם אותה משטרה, בפרק זמן של ארבע שנים נדמה לי, היתה ירידה באחוז הפשיעה ברחוב היהודי ועלייה באחוז הפשיעה ברחוב הערבי.

חנין זועבי: אני חושבת שהנתונים שלנו פה אינם נתונים של אחוזי פשיעה, אלא נתונים של אחוזי התיקים הגלויים כמו שנרשם פה, כלומר שאחוזי הפשיעה הם יותר גדולים, והמסקנה השנייה - אם יש לי שאלה כמה תיקים גלויים יש מתוך סך כל תיקי הפשיעה, שאין תשובה.

חנין זועבי: יש לי שאלה למשטרה, מתוך כל מקרי הפשיעה, כמה תיקים גלויים יש, שבהם החשוד נתפס או שבהם יש זהות לחשוד?

דוד אזולאי: זה מופיע בדוח.

יניב רונן: זה לא מופיע, ואני יכול לענות.

חנין זועבי: לא, מה שמופיע בדוח הוא תיקים גלויים, שבהם ידועה זהותו של החשוד, ואני פניתי למשרד לביטחון הפנים לפני חודש וביקשתי את אחוזי התיקים הגלויים מתוך סך כל אחוז הפשיעה הערבית.

חנין זועבי: אני גם ביקשתי דבר נוסף – פילוח של נתוני הפשיעה על פי לאום, ופה כתוב לנו שהמשרד לביטחון פנים בחר שלא לחשוף את הפילוח המלא של נתוני הפשיעה, ואני לא יודעת למה.

חנין זועבי: אם יש לנו בעיה ספציפית במגזר הערבי, אנחנו צריכים את הנתונים האלה, כדי לעקוב אחרי התופעה ואחרי אופן הטיפול בתופעה.

חנין זועבי: בדיון שהתקיים בוועדה הזאת לפני חודש, המשטרה הציגה את התוכנית שלה לארבע השנים הבאות, ושם מדרך ההצגה לא היה דגש שיש נורה אדומה, שקוראים לה "הפשיעה ברחוב הערבי", ודווקא הדגש היה על תוכנית שהוזכרה פה, שהיא "תוכנית עיר ללא אלימות".

חנין זועבי: תוכנית "עיר ללא אלימות" מתמקדת בטיפול במקרי פשע לא של רצח ולא של ירי, אלא של אלימות נוער, של שימוש באלכוהול ושל שימוש בסמים.

דוד אזולאי: רק לידיעתך, היא הורידה את רמת הפשיעה, והנתונים מדברים בעד עצמם באותם יישובים שהיו פיילוט ל"עיר ללא אלימות".

חנין זועבי: לפי התשובה שלך, כנראה לא הבנת את הכוונה שלי.

חנין זועבי: התוכנית "עיר ללא אלימות" היא תוכנית שמתמקדת בפשע של נוער, סכסוכים, שימוש באלכוהול ושימוש בסמים, לא במקרי רצח – זה מה שאני מבינה, אתם יכולים לתקן אותי.

ג'מאל זחאלקה: לא בארגוני פשיעה.

חנין זועבי: לא במקרי פשיעה, פשיעה כבדה אתם קוראים לה.

חנין זועבי: לא במקרה של רצח ולא במקרה של ירי.

חנין זועבי: באותו זמן שהפשיעה הכבדה ברחוב הערבי עולה, המשטרה מתמקדת בדברים מאוד מאוד חשובים, אבל לא במלחמה בפשיעה כבדה של רצח ושל ירי, אלא של אלכוהול ושל סמים.

חנין זועבי: זה מאוד חשוב, אבל עוד פעם, זו התחמקות מהבעיה הרצינית שאנחנו מציגים כאן.

חנין זועבי: נקודה אחרונה - אני חושבת שצריכים דווקא לעשות טיפול נקודתי אחרי כמה תחנות משטרה.

חנין זועבי: שתי תחנות שאני בעצמי פניתי אליהן בכמה פניות הן כרמיאל, ראש העין וואדי עארה.

חנין זועבי: למשל, על אחוז התיקים הגלויים בוואדי עארה, בבאקה אל גרבייה בשנתיים האחרונות היו 10 ניסיונות רצח ושישה מקרי רצח, שאף אחד מהם לא פוענח, ותקנו אותי עוד פעם אם אני טועה.

חנין זועבי: 16 מקרי רצח וניסיונות רצח בבאקה אל גרבייה לבדה, ואף מקרה אחד לא פוענח.

חנין זועבי: אני חושבת שהמעקב שלנו אחרי התופעה צריך להיות מעקב ממוקד סביב תחנה תחנה, ושיבוא לא המפקד הכללי של המשטרה, המפקד של התחנה ויתן לנו דוח.

חנין זועבי: עוד פעם, הנתונים של המשטרה והדוחות של המשטרה צריכים גם לפלח את מקרי הפשיעה לפי לאום.

דוד אזולאי: תודה רבה.

דוד אזולאי: ראש עיריית רהט, פאיז אבו סהאיבאן, בבקשה אדוני.

פאיז אבו סהיבאן: תודה, אדוני היושב ראש, חברי הכנסת ואדוני המפכ"ל.

פאיז אבו סהיבאן: אני מדבר בשם ראשי הרשויות הערביות, כי נבצר מראש עיריית נצרת, ראמז ג'רייסי, להגיע לדיון הזה מסיבות אישיות.

פאיז אבו סהיבאן: אני חושב שעניין האלימות הוא עניין נפוץ מאוד במדינה שלנו ובמגזר הערבי בפרט.

פאיז אבו סהיבאן: אני בקיצור רוצה לחזור על כמה דברים שהציגו פה חברי הכנסת.

פאיז אבו סהיבאן: קודם כל, היעדרות גורם הרתעה של המשטרה וגם של שופטים.

פאיז אבו סהיבאן: כשמישהו מעורב בקטטה, אחרי ארבעה, חמישה ימים הוא משתחרר.

פאיז אבו סהיבאן: עם כל הכבוד, מסתובבים בערים שלנו וגם במועצות ובשכונות שלנו נשק חוקי ובלתי חוקי וגם נשק צה"לי.

פאיז אבו סהיבאן: אני רוצה להדגיש פה את הדבר הזה, הנשק הצה"לי.

פאיז אבו סהיבאן: אני מדבר גם על המגזר הבדואי.

פאיז אבו סהיבאן: עם כל הצער, אדוני היושב ראש, אנחנו משתמשים בנשק הזה בקטטות שלנו.

פאיז אבו סהיבאן: לפני כמעט 10 חודשים היתה הקטטה ההמונית ברהט, שהשתתפו בה כמעט 1,000 איש.

פאיז אבו סהיבאן: השתמשו שם בנשק צה"לי, M-16.

פאיז אבו סהיבאן: נפצעו 22 אנשים, שניים מהם מרותקים עד היום לכסאות גלגלים, והפושע ואלה שעשו את המלחמה הזאת הם חופשיים היום ומסתובבים חופשי.

פאיז אבו סהיבאן: צריך למגר את תופעת הנשק הבלתי חוקי וגם החוקי, אדוני היושב ראש.

פאיז אבו סהיבאן: כמו שממגרים תופעות אחרות, צריך גם לתת מכה חזקה לאנשים שנושאים נשק בלתי חוקי.

פאיז אבו סהיבאן: אני גם הצעתי לאלוף פיקוד הדרום, לחיילים שבמגזר הבדואי, להפקיד את נשקם בבסיסים.

פאיז אבו סהיבאן: כשהם חוזרים בשישי, שבת המגזר נהיה שדה קרב.

פאיז אבו סהיבאן: משתמשים בנשק הזה בחתונות, בקטטות.

פאיז אבו סהיבאן: האלימות שלנו היא ביום שישי ושבת, זאת הבעיה.

דוד אזולאי: כשקורה דבר כזה, כפי שאתה אומר כרגע, יריות זה לא דבר שלא שומעים אותו, שומעים אותו, האם המשטרה לא מופיעה במקום?

פאיז אבו סהיבאן: המשטרה מופיעה, אבל היא לא תופסת אף אחד.

פאיז אבו סהיבאן: אני רוצה להגיד את זה בשולחן הזה, אנחנו חברה שלא רוצה להלשין.

פאיז אבו סהיבאן: אני בעצמי הגשתי כמה תלונות נגד אנשים, גם חיילים, והמשטרה תפסה אותם, אבל עם כל הצער, משחררים את האנשים האלה אחרי שבוע.

דוד אזולאי: לא הוגש כתב אישום נגד אף אחד מהאנשים?

פאיז אבו סהיבאן: לא הוגש אף כתב אישום.

אריה ביבי: אדוני, אני לא מסכים לזה.

אריה ביבי: החייל נותן ביטחון לכפר, הם צריכים לתת יותר חיילים.

פאיז אבו סהיבאן: אני מבקש שאתה תשאל גם את מפקד מחוז הדרום.

דוד אזולאי: אבל יש שימוש בנשק צה"לי באירועים.

אריה ביבי: תראה שזה מעט מדי.

פאיז אבו סהיבאן: זה לא מעט, זה הרוב, 70%.

אריה ביבי: המטרה שלו שילכו פחות חיילים לצבא.

פאיז אבו סהיבאן: לא, זאת לא הכוונה.

פאיז אבו סהיבאן: הכוונה שלי שלא ישתמשו בנשק הזה בקטטות.

פאיז אבו סהיבאן: חבר הכנסת ביבי, אני רוצה לתת לך דוגמה.

פאיז אבו סהיבאן: שני חיילים, שאחד מהם רצח את השני.

מגלי והבה: דרך אגב, אני מתפלא.

מגלי והבה: כשאני מבקר ברהט, אף פעם לא שמעתי ירי.

פאיז אבו סהיבאן: היה רצח ברהט לפני חודשיים, אלה חיילים של הצבא שיצאו מרהט, והם משתמשים בנשק הזה.

פאיז אבו סהיבאן: אנחנו רוצים אבטחה בבתי הספר.

פאיז אבו סהיבאן: אנחנו כראשי רשויות מאוימים.

פאיז אבו סהיבאן: ראש עיריית נצרת, ירו על הבית שלו וזרקו פצצה וגם אני אוימתי בעצמי.

עפו אגבאריה: קודם כל, אני מסכים עם מה שאמרו לפניי חבריי חברי הכנסת.

עפו אגבאריה: אני לא רוצה לחזור על הסטטיסטיקות, אבל אני רוצה להדגיש כמה נקודות.

עפו אגבאריה: העניין הוא הנגישות לנשק ולתחמושת.

עפו אגבאריה: אני לא חושב שהנשק והתחמושת שמסתובבים בלי רשיון ועם רישיון במגזר הערבי באים מחוץ לגבולות מדינת ישראל, אלא רק מתוך מדינת ישראל, זאת אומרת:

עפו אגבאריה: אפילו לא כדור אחד יכולים לייבא לא מלבנון, לא מסוריה ולא מירדן.

עפו אגבאריה: יש "מאכערים" שעוסקים בזה ולוקחים את התחמושת מאיפה שהיא מיוצרת ומוכרים ברחוב הערבי.

עפו אגבאריה: אני לא יודע איך המשטרה עד עכשיו לא יודעת לעלות על העקבות של האנשים האלה.

עפו אגבאריה: כשהנשק הזה הוא כל כך נגיש, הוא גם זמין ואנשים יכולים לקנות אותו, ויותר קל היום לקנות ברחוב הערבי בשעה 12:00 בלילה כלי נשק מאשר לקנות למשל חלב לתינוק.

עפו אגבאריה: הדבר הזה מביא את הפשע לדרגות גבוהות מאוד, כי אם יש נגישות ויש זמינות והכלי קיים, האנשים לא כל כך מיומנים, לא כל כך יודעים, וחמומי מוח ויכולים לשלוף את זה בכל רגע.

עפו אגבאריה: דבר שני זה אכיפת החוק.

עפו אגבאריה: אכיפת החוק כמעט שלא קיימת, והמשטרה יודעת.

עפו אגבאריה: אני יודע שהמשטרה יודעת.

עפו אגבאריה: אם אנחנו יודעים שיורים בחתונה וקרו כמה מקרים שאני צלצלתי למפקד התחנה באום אל-פחם, ואני אומר לו: השעה כבר 23:00, חצות, אתה לא שומע את היריות מתחנת המשטרה?

עפו אגבאריה: אני אומר לכם, זה 100 מטר ממני.

עפו אגבאריה: הוא אומר: כן, אנחנו מטפלים בזה.

עפו אגבאריה: עוברת חצי שעה, עוברת שעה, עוברת שעה וחצי, אין, אני ממשיך לשמוע את היריות, וזה דבר שחוזר על עצמו כל פעם.

עפו אגבאריה: הרי לא יאומן, שבחתונה כשיש אלפי אנשים, מישהו מוציא כלי נשק, אם זה כלי קטן או גדול, כולם רואים, ומתחיל לירות והמשטרה לא יודעת.

עפו אגבאריה: אני חושב שהאנשים האלה אף פעם לא באים לידי מיצוי החוק איתם, למה?

עפו אגבאריה: כי המשטרה רוצה לעשות הפרד ומשול, היא רוצה שהמשפחה הזאת תלשין על המשפחה הזאת, ואז יש לנו, איך אומרים?

עפו אגבאריה: גם מפה וגם מפה, וזאת הדעה הרווחת שהמשטרה רוצה.

עפו אגבאריה: אני מקווה שייקחו את העניינים לידיים ושהחוק ייאכף על האנשים האלה.

דוד אזולאי: תודה רבה, אדוני.

דוד אזולאי: ראש מועצת כפר קרע, מר נזי מסארווה.

ג'מאל זחאלקה: הוא ראש המועצה שלי.

נזי מסארווה: שלום לכולם, אני מברך על הדיון החשוב הזה.

נזי מסארווה: אני סבור שהבעיה יותר גדולה מאשר חושבים.

נזי מסארווה: הנתונים בשטח הרבה יותר שחורים והרבה יותר קשים, כי להרבה אנשים נמאס להתלונן במשטרה, כי בלאו הכי המשטרה לא עושה דבר, נמאס להם לשתף פעולה עם המשטרה, כי בלאו הכי המשטרה לא תעשה דבר, ואז הם יהיו בלי שום הגנה.

נזי מסארווה: לאף אחד לא נעשה דבר.

נזי מסארווה: לדעתי, צריך לקיים דיון הרבה יותר רחב והרבה יותר גדול מהדיון הזה שאנחנו מקיימים כאן, כי הבעיה יותר קשה.

נזי מסארווה: יש לנו קריסה בכל המערכות, בסמכות ההורית יש לנו בעיה, בסמכות של המורה יש לנו בעיה, בסמכות של המנהל יש לנו בעיה, בסמכות המבוגרים, בסמכות המועצה.

נזי מסארווה: היום יש התפרקות כללית, ואם אנחנו לא ניקח את עצמנו לידיים, כל המערכות ביחד, כולנו נלך לאיבוד, גם ערבים וגם יהודים.

נזי מסארווה: אנחנו במועצות משתדלים לעשות את הדברים הקטנים שאנחנו יכולים לעשות, והם לעזור בחיזוק הסמכות ההורית בחינוך, בסמכות של המנהלים, בכל בעל סמכות, אבל יחד עם זאת אנחנו דלי אמצעים.

נזי מסארווה: טוב שיש משרד חינוך שמחזיק את הילדיים עד השעה 14:00.

נזי מסארווה: אחרי השעה 14:00 אין אף אחד שמחזיק אותם, לא האבא, לא האימא ולא המועצה.

נזי מסארווה: אני אומר לכם, אני כראש רשות, רשות שהיא יחסית מסודרת, אין לנו חשב מלווה כמו שיש ל-50 רשויות, אנחנו לא יכולים להקים חוגים, לעשות פעילות אחרי הצהרים, לעשות פעילות הסברה להורים, מודעות, כנסים וכינוסים, כדי שיהיו יותר אחריות ויותר שיתוף פעולה.

נזי מסארווה: בדיון הזה כולנו צריכים לשתף פעולה - המשטרה בסוף, כי אחרי חמש שנים אנחנו נדבר על מספרים הרבה יותר גבוהים מאלה שיש היום.

דוד אזולאי: תודה רבה, אדוני.

דוד אזולאי: ממלא מקום ראש עיריית אום אל-פחם.

מחאמיד מוסטפא: תודה על הדיון.

מחאמיד מוסטפא: שלושה סיפורים אישיים ב-100 שניות.

מחאמיד מוסטפא: סיפור אחד – אני אישית התקשרתי.

מחאמיד מוסטפא: ליד הבית שלנו יש חורשה.

מחאמיד מוסטפא: עושים שם אימונים בנשק, "אסליחה ת'אקילה" מה שנקרא, נשק כבד.

מחאמיד מוסטפא: אני מתקשר ופשוט מאוד, זה אזור חורשה שיש בו יציאה וכניסה, המשטרה צריכה לשים מחסום פה ומחסום פה והיא תופסת אותם.

מחאמיד מוסטפא: הם לא מטפלים והם לא נכנסים לקרבות ירי עם רעולי פנים, עם "אסליחה ת'אקילה", המשטרה מפחדת.

ג'מאל זחאלקה: "אסליחה ת'אקילה" זה נשק כבד.

מחאמיד מוסטפא: סיפר דוקטור עפו אגבאריה סיפור אישי.

מחאמיד מוסטפא: אני גם התקשרתי, שיש יריות בחתונות ואנחנו שומעים וכל המשטרה שומעת.

מחאמיד מוסטפא: הם אמרו לי: אנחנו לא נכנסים לחתונות.

מחאמיד מוסטפא: סיפור שלישי – שתי משפחות, אחת על גבעה הזאת והשנייה על הגבעה הזאת, 500 מטר יריות.

מחאמיד מוסטפא: אני מתקשר למשטרה עם סגן ראש העיר.

מחאמיד מוסטפא: הם אומרים לי: אדוני, יש לנו הוראות שלא נכנסים לקרבות ירי.

מחאמיד מוסטפא: אז שאלתי מה אני עושה, הם אמרו לי: כשהאירוע יסתיים, תבוא ותגיש תלונה.

מחאמיד מוסטפא: נגד מי?

מחאמיד מוסטפא: נגד אלה שירו.

מחאמיד מוסטפא: אבל אלה יורים מהבתים שלהם ואלה – מהבתים שלהם.

מחאמיד מוסטפא: סיפור אחרון – חבר שלי נחקר בשב"כ.

מחאמיד מוסטפא: אמרו לו: אל תחשוב שאתה מדבר במסגד ואף אחד לא שומע, יש בכל חתונה לפחות 5% עיניים ואוזניים שלנו, גם במסגדים.

מחאמיד מוסטפא: אני אומר, אם בחתונה יש 1,000 ו-5% מהם זה 50 עיניים ואוזניים שלהם ויורים בכל החתונות, או שה-50 האלה הם לא עיניים ואוזניים, או שה-50 האלה הם שיורים ומקבלים יד חופשית לירות.

דוד אזולאי: הם עסוקים בשמחה.

דוד אזולאי: ..

מחאמיד מוסטפא: חבר הכנסת אריה ביבי אמר "תקציבים".

מחאמיד מוסטפא: אני שואל, האם המשאבים הקיימים היום מושקעים באופן פרופורציונאלי בהתאם לגודל הפשיעה.

דוד אזולאי: אני מודה לך, אדוני.

דוד אזולאי: אחרון הדוברים, חבר הכנסת מגלי והבה.

מגלי והבה: אדוני היושב ראש, אני מתנצל, הייתי בוועדת הכספים.

דוד אזולאי: ולכן תדבר רק שתי דקות בקצרה.

מגלי והבה: שתי דקות מספיקות לי.

מגלי והבה: אגב, פעם אנחנו היינו בכפרים הדרוזים מואשמים שיורים בחתונות ובחגיגות.

מגלי והבה: מההתרשמות שלי, התופעה הזאת אצלנו לא קיימת יותר, וזה גם הודות למשטרה וגם הודות למנהיגות המקומית.

מגלי והבה: אפילו אנשים מתביישים כבר לראות מישהו שמשתמש בזה, זה שינוי אדיר.

מגלי והבה: שמעתי את החברים פה.

מגלי והבה: צריך לעשות פעולה לא להשאיר את הדברים כמו שהם.

מגלי והבה: שתי הערות חשובות רציתי לומר.

מגלי והבה: מבחן התוצאה בכל הרציחות שהיו בצפון ברדיוס של צומת ראמה, שגור, פקיעין, מעלות תרשיחא - חלק מהאנשים שאני מכיר נרצחו וכבר עבר זמן.

מגלי והבה: העלינו את הנושא בפני השר לביטחון פנים ולא קיבלנו תשובות.

מגלי והבה: ראינו שלצערי היו במדינה מקרי רצח בראשון לציון ובמקומות אחרים, ושם היתה פעולה מהירה של המשטרה ועמה תוצאה.

מגלי והבה: עצם העובדה שלא תופסים את האנשים והמשטרה לא מצליחה להתמודד עם הבעיה, זה נותן תיאבון לאותם ארגוני פשיעה.

מגלי והבה: זה נותן טעם של עוד, ועל כך אני מבקש שהמפכ"ל יתייחס, איך פותרים את הבעיה שאתה נוסע בצומת באור יום ומישהו ב-12:00 בצהרים יורה ליד אשתך וליד משפחתך, והיו מקרים כאלה.

מגלי והבה: אנחנו מבקשים התייחסות לזה.

מגלי והבה: הנושא השני הוא של איסוף נשק חוקי לגמלאי המשטרה ולגמלאי צה"ל.

מגלי והבה: היה לנו דיון שני אתמול ויהיה עוד דיון.

מגלי והבה: אדוני המפכ"ל, אתה צריך לפקוח עיניים, המשטרה עושה שימוש, הייתי אומר קבלני בצורת איסוף הנשק, בלי הבחנה.

מגלי והבה: יש קצינים - היה אתמול קצין ששלח אנשים למאסר עולם כתובע במשטרת ישראל.

מגלי והבה: אמרו לו: תחזיר את הנשק שלך, והוא עכשיו חשוף.

מגלי והבה: אז אחרי 30 שנה הוא כבר לא צריך את ההגנה הזאת?

מגלי והבה: או שתחנת המשטרה תגן עליו.

עפו אגבאריה: מה זה שייך לאלימות?

מגלי והבה: חשוב לנו שהמפכ"ל ייכנס לנושא, כי אנחנו כוועדת הפנים והגנת הסביבה לא מתכוננים לעבור על זה והתקנות והתבחינים ישונו.

מגלי והבה: חבר הכנס עפו אגבאריה, לך יש בעיה עם הנשק – אני, אין לי בעיה עם הנשק - -

עפו אגבאריה: לי יש בעיה.

מגלי והבה: בנשק הלא חוקי צריך להילחם.

עפו אגבאריה: כי זה גם כיסוי לנשק בלתי חוקי.

מגלי והבה: שהמפכ"ל ייכנס בעובי הקורה לדיון הבא, שנקיים בנושא התבחינים.

דוד אזולאי: תודה רבה, אני מודה לך אדוני.

דוד אזולאי: רבותי חברי הכנסת, אני רוצה להודות לכם.

דוד אזולאי: שמענו כאן דברים.

דוד אזולאי: כולם דיברו בצורה זו או אחרת על הפשיעה ההולכת וגוברת ביישובים הערביים.

דוד אזולאי: נקודה אחת שעלתה פה זה שהמשטרה לא עושה מספיק למגר את תופעת הירי באירועים השונים.

דוד אזולאי: הייתי מבקש גם את התייחסותך, האם זה נכון שהמשטרה אכן נמנעת מלהיכנס לאירועים המוניים, כאשר ירי מתבצע, והמשטרה אכן מדווחת והדבר הזה לא קורה.

דוד אזולאי: אני בהחלט מקבל את זה, כאשר אנחנו רואים כאן תופעה של עלייה בפשיעה במגזר הערבי.

דוד אזולאי: אולי אדוני יגיד שאין עלייה, אבל יש פה נתונים שמדברים בעד עצמם.

דוד אזולאי: כשאתה מפלח את זה למגזר הערבי, אי אפשר להגיד שאין עלייה.

דוד אזולאי: השאלה איך המשטרה מתמודדת עם הבעיה הזאת, כי אסור שתהיה תחושה, שבמגזר הערבי מטפלים פחות טוב ברצח מאשר במגזר היהודי.

דוד אזולאי: בבקשה, אדוני.

מפכ"ל המשטרה דודי כהן: ראשית, תודה ליושב ראש הוועדה על הזימון לדיון הזה.

מפכ"ל המשטרה דודי כהן: זה דיון חשוב מאוד.

מפכ"ל המשטרה דודי כהן: הוא מצביע על כך שיש בעיות במדינה, לא רק במגזר הערבי, כנראה גם במגזרים אחרים ובנושאים אחרים.

מפכ"ל המשטרה דודי כהן: אני אתן תשובות לכל השאלות שעלו פה.

מפכ"ל המשטרה דודי כהן: בפתח הדברים שלי, אני רוצה להתייחס למשפט האחרון שאמר ידידי ראש המועצה, הבעיה זה לא המשטרה, יש פה הרבה בעיות אחרות.

מפכ"ל המשטרה דודי כהן: אני חושב שצריך להסתכל על הדברים בראייה רחבה, בראיית הרוחב, כמו שאנחנו מסתכלים היום על הרבה נושאים במשטרה בראיית הרוחב, ולראות את הסוגיות הרבות שיש במגזר הערבי, ולא רק דרך הפריזמה של הירי, לא רק דרך הפריזמה של אירוע זה או אחר ולא רק דרך האלימות.

מפכ"ל המשטרה דודי כהן: במגזר הערבי יש סדרה ארוכה מאוד של בעיות, ואת חלקן תראו בדוח של הכנסת על אובדן כבוד המשפחה וכן הלאה.

מפכ"ל המשטרה דודי כהן: יש פה סדרה ארוכה מאוד של נושאים.

מפכ"ל המשטרה דודי כהן: לכן אני מתחבר בפתח הדברים שלי למה שאמר ראש המועצה: הבעיה זה לא המשטרה.

מפכ"ל המשטרה דודי כהן: יש פה הרבה מאוד בעיות רחבות אחרות, שקשורות למשרדי הממשלה.

מפכ"ל המשטרה דודי כהן: פה אני אומר לכם משפט אחד, שהוא משפט מפתח, לכל חברי הכנסת ולכל חברי הוועדה.

מפכ"ל המשטרה דודי כהן: רבותי, זכרו שהמשטרה היא חדר המיון של החברה הישראלית.

מפכ"ל המשטרה דודי כהן: כל מה שמשרדי הממשלה האחרים לא מצליחים לטפל, מגיע למשטרה בסוף.

מפכ"ל המשטרה דודי כהן: לכן אני חושב שדיון מכובד שכזה בוועדת הפנים והגנת הסביבה צריך להסתכל על המגזר הערבי בראייה רחבה, ולא דרך הפריזמה של המשטרה, ונדבר על זה בהמשך בהרחבה.

מפכ"ל המשטרה דודי כהן: תודה רבה על ההערה, היא היתה הארה נכונה מאוד.

מפכ"ל המשטרה דודי כהן: במדינת ישראל יש משטרה לאומית, וטוב שיש לנו משטרה לאומית, שיודעת לעבוד, לעשות סדר עדיפויות, לעשות איזונים, לעשות סדר בין מגזרים, בין מחוזות, בין אירועים, בין חגים, בין שבתות וכן הלאה וכן הלאה, ולטפל בצורה מאוד מסיבית בנושא הזה.

מפכ"ל המשטרה דודי כהן: האידיאולוגיה שלנו היא לתת שירות שווה לכל תושבי מדינת ישראל, ואנחנו עושים את זה בדווקנות בצורה מאוד עקבית, ותוך שמירה על איזונים מאוד ברורים, כי משטרה שהיא משטרה לאומית, צריכה לטפל בכל הבעיות בתחום עיסוקה.

מפכ"ל המשטרה דודי כהן: חברי הוועדה, אני רוצה לומר לכם שמזה שלוש שנים יש מונח, שאתם כבר שמעתם אותי מדבר עליו לא אחת בתקשורת – ואני לא מרבה לדבר בתקשורת – שנקרא "כוכב הצפון של משטרת ישראל".

מפכ"ל המשטרה דודי כהן: "כוכב הצפון של משטרת ישראל" זה לחימה בפשיעה.

מפכ"ל המשטרה דודי כהן: המשפט הנלווה לזה, עם מקף באמצע, זה תחושת הביטחון של הציבור.

מפכ"ל המשטרה דודי כהן: זה הנושא המרכזי, שאנחנו עוסקים בו בשלוש השנים האחרונות על פי תוכנית רב-שנתית.

מפכ"ל המשטרה דודי כהן: אין שום דבר מהרגע להרגע, רבותי.

מפכ"ל המשטרה דודי כהן: גם הדיון הזה, אם נסכם בסיכומים, זה סיכומים ל-2011, 2012 מלווים במשאבים.

מפכ"ל המשטרה דודי כהן: לכן זה הכיוון המרכזי של משטרת ישראל בשלוש שנים האחרונות ויישאר כך, כפי שהדברים נראים כרגע גם ב-2010 וגם ב-2011.

מפכ"ל המשטרה דודי כהן: תחושת הביטחון של הציבור מאוד חשובה לנו, אני מרבה לדבר על זה.

מפכ"ל המשטרה דודי כהן: לטובת העניין הזה, משטרת ישראל עשתה בשלוש השנים האחרונות, גם במגזר הערבי, מהפכה כחולה.

מפכ"ל המשטרה דודי כהן: כל המשאבים הארגוניים, שעסקו בנושאים אחרים, כולל בנושא טרור, בשלוש שנים האחרונות הוסטו באופן ישיר ללחימה בפשיעה.

מפכ"ל המשטרה דודי כהן: מי שלא יודע, הקמנו פלוגות מג"ב ללחימה בפשיעה, שבע פלוגות מג"ב ללחימה בפשיעה.

מפכ"ל המשטרה דודי כהן: הקמנו יחידה ארצית, הקמנו יחידות ללחימה בסמים.

חנין זועבי: אז כנראה שאין הצלחה גדולה, לפי הנתונים.

מפכ"ל המשטרה דודי כהן: חברת הכנסת, אני חולק על דעתך.

מפכ"ל המשטרה דודי כהן: אני שמעתי אותך בסבלנות, מן הדין שתשמעי אותי גם בסבלנות עד הסוף בלי הערות ביניים.

חנין זועבי: כן, אני שומעת בסבלנות.

מפכ"ל המשטרה דודי כהן: אני לא הערתי הערות ביניים, פרט לכבודו, ואני מתנצל.

מפכ"ל המשטרה דודי כהן: לכן המשטרה עברה מהפכה כחולה בשלוש שנים האחרונות, והיא הסיטה את כל המשאבים שיש במשטרת ישראל.

מפכ"ל המשטרה דודי כהן: רבותי, במשטרת ישראל יש 27,000 שוטרים ולוחמי מג"ב – 19,000 שוטרים כחולים, 8,400 לוחמי מג"ב, מחציתם ת"פ צה"ל, מחציתם ת"פ משטרת ישראל.

מפכ"ל המשטרה דודי כהן: זה הסד"כ של משטרת ישראל, ועם זה אנחנו מתמודדים.

מפכ"ל המשטרה דודי כהן: לא אחת אמרתי: רבותי, המשטרה צריכה להיכנס לסדר העדיפות הלאומי בקטגוריה אחרת.

מפכ"ל המשטרה דודי כהן: אני אומר את זה בכל מקום, אני אומר את זה גם לחברי הוועדה, המשטרה צריכה לקבל משקל אחר בסדר העדיפות הלאומי.

מפכ"ל המשטרה דודי כהן: ככל שעוברות השנים, המשטרה הולכת ונהיית נדבך חשוב יותר בחוסן הלאומי של מדינת ישראל.

מפכ"ל המשטרה דודי כהן: אתם רואים את זה לבד, ככל שעוברות השנים, אני גם יכול לתת לכם תיאור מה יהיה פה ב-2020, אם לא נטפל בדברים בצורה עקבית ובצורה משמעותית, לא רק בתחום המשטרה, אלא גם בתחומים האחרים.

מפכ"ל המשטרה דודי כהן: רבותי, גם אמרתי לא אחת, שהמשטרה זקוקה למיליארד שקל כל שנה בסדר עולה לחמש שנים, כדי להוריד את הפשיעה במדינת ישראל ב-50% בכל העבירות, כולל תאונות דרכים.

מפכ"ל המשטרה דודי כהן: אני מסוגל להוכיח את זה.

ג'מאל זחאלקה: חמישה מיליארד?

ג'מאל זחאלקה: אני שואל כדי שאני אבין את המספר.

מפכ"ל המשטרה דודי כהן: אני אומר מיליארד שקל כל שנה התעצמות למשטרה לאורך השנים הבאות.

דוד אזולאי: הוא מדבר על תוכנית חומש.

מפכ"ל המשטרה דודי כהן: חמש שנים.

מפכ"ל המשטרה דודי כהן: דרך אגב, הנתונים שלנו פתוחים, אנחנו מפרסמים אותם כל שנה.

מפכ"ל המשטרה דודי כהן: אני פרסמתי את הנתונים בתחילת חודש פברואר.

מפכ"ל המשטרה דודי כהן: הנתונים שלנו פתוחים, אפשר להסתכל על כל ההישגים של משטרת ישראל וגם על מה שלא השגנו.

מפכ"ל המשטרה דודי כהן: דרך אגב, אנחנו לא מצליחים בכל, אנחנו לא מצליחים לעשות הכל באותה רמה.

מפכ"ל המשטרה דודי כהן: יש דברים שלא השגנו.

מפכ"ל המשטרה דודי כהן: הארה נוספת חשובה מאוד – רבותי, האסטרטגיה של משטרת ישראל היא שיתוף פעולה עם הציבור ועם אנשי ציבור ועם רשויות מקומיות.

מפכ"ל המשטרה דודי כהן: זאת האסטרטגיה שלנו.

מפכ"ל המשטרה דודי כהן: אנחנו מבינים באופן מוחלט, שאנחנו לא מסוגלים לטפל בכל הדברים באופן עצמאי.

מפכ"ל המשטרה דודי כהן: האסטרטגיות שלנו לאורך השנים וגם בשנים הבאות הן שיתוף פעולה.

מפכ"ל המשטרה דודי כהן: רבותי, אל תתעלמו מהבעיות הכלליות במדינת ישראל.

מפכ"ל המשטרה דודי כהן: בפשיעה לא ניתן לטפל אלא בראייה כוללת, והמשטרה היא חלק מהטיפול בפשיעה.

מפכ"ל המשטרה דודי כהן: אתם יודעים מה?

מפכ"ל המשטרה דודי כהן: היא החלק המרכזי בטיפול בפשיעה, היא הפס הרחב, היא השטיח הרחב ביותר, היא החולייה העבה ביותר, מה שאתם רוצים זה נכון, אבל לא ניתן לטפל בפשיעה ללא ראייה כוללת של כל משרדי הממשלה.

מפכ"ל המשטרה דודי כהן: זה מתחיל בחינוך בבית, דרך החינוך בבתי הספר ובגני הילדים, דרך בתי המשפט, דרך הפרקליטות, דרך שירות בתי הסוהר, והמשטרה בתוך זה היא חולייה עבה ביותר, כשאני לוקח את האחריות על החולייה הזאת באופן מלא, שלא יהיו לכם אי-הבנות.

מפכ"ל המשטרה דודי כהן: רבותי, צריך להסתכל על סוגיית הדמוקרטיה ושלטון החוק בראייה רחבה יותר בחלק מהיישובים במדינת ישראל.

מפכ"ל המשטרה דודי כהן: רבותי, אתם לא יכולים להתעלם ממה שקורה בחברה הישראלית ובחברה הערבית בשנים האחרונות.

מפכ"ל המשטרה דודי כהן: לא אני כותב מחקרים, תבקשו בבקשה מחקרים לראות מה קורה שם, ואם לא, אנחנו מסוגלים להביא לכם מחקרים מה קורה שם.

מפכ"ל המשטרה דודי כהן: רבותי, בשנים האחרונות אכן יש נתונים, שאנחנו צריכים להסתכל על הדברים באופן שוטף.

מפכ"ל המשטרה דודי כהן: רק בבחירות האחרונות במחוז הצפוני, כדי להכניס את ראש מועצת אבו סנאן, היינו צריכים ללוות אותו עם 200 שוטרים כל יום.

מפכ"ל המשטרה דודי כהן: למה זה צריך לקרות, דרך אגב?

מפכ"ל המשטרה דודי כהן: בכל יישוב ערבי בצפון, כשיש בחירות שלא מוצאות חן בעיני מאן דהו, צריך עשרות שוטרים כדי להכניס את חבר המועצה או את איש המועצה לעבודה.

מפכ"ל המשטרה דודי כהן: יש פה דברים שצריך להסתכל עליהם בראייה כוללת, לא דרך החור של הגרוש, סליחה על הביטוי, ולא דרך אירוע זה או אחר; יש אירועי ירי גם במקומות אחרים וכן הלאה.

מפכ"ל המשטרה דודי כהן: אני חוזר על משפט המפתח, המשטרה היא חדר המיון של החברה הישראלית.

מפכ"ל המשטרה דודי כהן: כל מה שמשרדי הממשלה האחרים לא מצליחים לטפל בו, בסופו של דבר מגיע למשטרת ישראל; ושוב, אני לוקח אחריות על כל מה שקורה במשטרת ישראל, שלא יהיו לכם אי-הבנות.

מפכ"ל המשטרה דודי כהן: אני לא זורק את האחריות לשום מקום, אבל בסוף, אם רוצים לטפל בפשיעה בראייה לאומית, צריך להסתכל על זה בראייה לאומית דרך כל משרדי הממשלה.

מפכ"ל המשטרה דודי כהן: אני קודם כל רוצה להתייחס לדבריך, ידידי חבר הכנסת ג'מאל זחאלקה.

מפכ"ל המשטרה דודי כהן: לקרוא להקמת ועדת חקירה ממלכתית, זה בסדר.

ג'מאל זחאלקה: אם חס וחלילה המצב ידרדר.

מפכ"ל המשטרה דודי כהן: הקמת ועדת חקירה ממלכתית לא לעיסוקי ולטיפול המשטרה.

מפכ"ל המשטרה דודי כהן: תקימו ועדת חקירה ממלכתית לטיפול במערכים הכוללים, כולל המשטרה, לזה אני מוכן להקשיב בשתי אוזניים, אבל אני מציע להיזהר במשפטים ובססמאות.

מפכ"ל המשטרה דודי כהן: אלה ססמאות שלא תורמות לא למשטרת ישראל ולא לציבור שאתה מייצג.

ג'מאל זחאלקה: מר כהן, אתה מבין שאנחנו רואים קטסטרופה שבאה, מה אנחנו יכולים לעשות?

דוד אזולאי: חבר הכנסת זחאלקה, יש לי בקשה אליך.

דוד אזולאי: המפכ"ל ישב פה ושמע בקשב רב את כולם.

דוד אזולאי: אנא ממך, תאפשר לו להגיד את הדברים.

מפכ"ל המשטרה דודי כהן: המשטרה חיה ונושמת את סוגיית האלימות יום יום, שעה שעה, 365 יום בשנה.

מפכ"ל המשטרה דודי כהן: יש לנו ארבעה יעדים ארגוניים: אחד - התפרצות לבתי דירה, שניים - גניבות רכב, שלוש - אלימות, ארבע - תאונות דרכים.

מפכ"ל המשטרה דודי כהן: אלה יעדים ארגוניים.

מפכ"ל המשטרה דודי כהן: יש לנו כוונה בראייה רב-שנתית בארבע שנים להוריד את המסה הקריטית של עבירות האירועים בתחום הזה.

מפכ"ל המשטרה דודי כהן: סוגיית האלימות בתוכנית הרב-שנתית של משטרת ישראל נמצאת במדידה של כל תחנה ותחנה, ואנחנו עוסקים בה 365 יום בשנה.

מפכ"ל המשטרה דודי כהן: אני מקבל דיווח על אלימות כל יום חמישי ב-7:00 בבוקר.

מפכ"ל המשטרה דודי כהן: יש לנו הערכת מצב שבועית.

מפכ"ל המשטרה דודי כהן: אני מקבל את כל הנתונים של משטרת ישראל, ואנחנו עושים הערכת מצב שבועית, חודשית ושנתית, איך לטפל בסוגיות האלה.

מפכ"ל המשטרה דודי כהן: בסופו של דבר, אני חוזר ואומר שוב שהאלימות צריכה להיות מטופלת בראיית הרוחב, עם חלקה המאוד עבה של משטרת ישראל.

מפכ"ל המשטרה דודי כהן: עובדתית, אני לא יכול לומר שיש לנו מדינה אלימה, יש לנו אלימות בחברה.

מפכ"ל המשטרה דודי כהן: הסיבות לאלימות בחברה, גם בחברה הערבית, פורטו פה חלקן בדוח.

מפכ"ל המשטרה דודי כהן: דובר על עוני, דובר על דברים אחרים.

מפכ"ל המשטרה דודי כהן: אלה דברים שהם לא באחריות משטרת ישראל, כפי שאתם מתארים לעצמכם.

מפכ"ל המשטרה דודי כהן: במדינת ישראל בעשור האחרון, 2010-2000, מדברים על 125 מקרי רצח בממוצע בשנה.

מפכ"ל המשטרה דודי כהן: יש לנו 1.7 מקרי רצח פר 100,000 תושבים במדינה.

מפכ"ל המשטרה דודי כהן: בסטטיסטיקה העולמית ובראייה עולמית מצבנו מן הנמוכים בעולם.

מפכ"ל המשטרה דודי כהן: כל מקרה רצח זה אחד יותר מדי, כל קורבן זה אחד יותר מדי וכן הלאה.

מפכ"ל המשטרה דודי כהן: לאורך שנים, יש לנו 60% גילויים בתיקי רצח.

מפכ"ל המשטרה דודי כהן: לאורך שנים, 50% פלוס מינוס ממקרי הרצח הם במגזר הערבי.

מפכ"ל המשטרה דודי כהן: יש יותר אלימות במגזר הערבי מחלקה באוכלוסייה במדינת ישראל, ואלה נתונים שאנחנו מצביעים עליהם לאורך כל הדרך, גם במעשי שוד, גם במעשי אלימות וגם במעשי רצח, ואלה נתונים עובדתיים שאי אפשר להתווכח עליהם.

מפכ"ל המשטרה דודי כהן: דרך אגב, אחד הדברים, שאותי כמפכ"ל וגם כאזרח מאוד מטרידים זה איומים על אישי ציבור.

מפכ"ל המשטרה דודי כהן: היום יש לנו 130 אישי ציבור מאוימים.

מפכ"ל המשטרה דודי כהן: דרך אגב, מחציתם או יותר ממחציתם, 70 מהם, הם שוטרים וקצינים.

מפכ"ל המשטרה דודי כהן: זה רק בשנים האחרונות.

מפכ"ל המשטרה דודי כהן: אני מייחס את זה לחיכוך גדול יותר עם ארגוני הפשיעה, לחיכוך גדול יותר עם עבריינים, אלה עימותים קשים שאנחנו מנהלים.

דוד אזולאי: כמה מהם ראשי רשויות?

מפכ"ל המשטרה דודי כהן: אני כבר מגיע לזה.

מפכ"ל המשטרה דודי כהן: יש לנו שמונה שופטים, פרקליט אחד.

מפכ"ל המשטרה דודי כהן: יש לנו בערך 28 או 30 ראשי רשויות, אל תתפסו אותי במספר, ויש לנו נוהל סדור שאומר את הדברים הבאים - ממש בכותרות – ראשית, כל איש ציבור, ראש רשות שמאוים, עובר ועדת מאוימים, שבה נקבעת לו רמת האיום.

מפכ"ל המשטרה דודי כהן: רמת האיום הגבוהה ביותר זה שש, אתה צודק.

מפכ"ל המשטרה דודי כהן: כל ראש רשות מקבל סל אבטחה, על פי קביעת המשטרה.

מפכ"ל המשטרה דודי כהן: מי שאמור לממן את סל האבטחה זה משרד הפנים.

מפכ"ל המשטרה דודי כהן: בשבוע שעבר נפגש השר לביטחון פנים עם שר הפנים יחד עם האוצר, והם סיכמו על תקציב ל-2011-2010 בסך של 20 מיליון שקל לאבטחת אישי ציבור מאוימים, ואני מניח שזה ייכנס ל"ליין".

מפכ"ל המשטרה דודי כהן: כל תיקי אישי ציבור מאוימים, בהנחיית המפכ"ל, מטופלים ברמה חקירתית של ימ"ר מחוזי, התיקים האלה לא נשארים בתחנה.

מפכ"ל המשטרה דודי כהן: אני מתיימר להכיר כמעט בעל פה את התיק של ראש עיריית נצרת וראש העירייה הזה וראש העירייה הזה.

מפכ"ל המשטרה דודי כהן: יש שם בעיות לא פשוטות, שחלקן לא תלויות במשטרה, רובן תלויות במשטרה.

מפכ"ל המשטרה דודי כהן: זכרו דבר אחד, רבותי, אנחנו מדברים בסוף על מבחן הראיות.

מפכ"ל המשטרה דודי כהן: יכול להיות שיצא לנו אדם ספציפי, ועל פי חוק, אחרי שהוא משתחרר מוגש נגדו כתב אישום, אבל בסוף אנחנו מחפשים את הראיות.

מפכ"ל המשטרה דודי כהן: הראיות הן בין היתר במודיעין, הטוב או לא טוב, האיכותי או הפחות איכותי, ובין היתר בשיתוף פעולה עם הרבה מאוד תושבים ובשיתוף פעולה עם גורמים אחרים, ובסוף המבחן הוא מבחן הגילוי.

מפכ"ל המשטרה דודי כהן: לכן הנושא של ראשי רשויות מאוימים, גם במגזר הערבי, לא פשוט.

מפכ"ל המשטרה דודי כהן: ראש המועצה הנבחר באבו סנאן, שנבחר בבחירות שניות, ואני לוקח אותו כדוגמה, עד היום אנחנו "מתעסקים" אתו, עד היום אנחנו מגנים עליו, עד היום יש לו סל.

מפכ"ל המשטרה דודי כהן: כל פעם שהוא היה רוצה להיכנס למועצה, היינו צריכים להביא 200 שוטרים להכניס אותו.

מפכ"ל המשטרה דודי כהן: אתם זוכרים מה קרה ברשות, מה קרה למשרד שלו וכן הלאה וכן הלאה.

מפכ"ל המשטרה דודי כהן: רבותי, משטרת ישראל לא נמצאת בכל מקום.

מפכ"ל המשטרה דודי כהן: יש לנו בסך הכול 19,000 שוטרים כחולים מדן ועד אילת, כולל המגזר הערבי.

מפכ"ל המשטרה דודי כהן: קחו ארגוני פשיעה.

מפכ"ל המשטרה דודי כהן: אני מסכים שאסור לקרוא להם "משפחות", כי משפחה זה משהו נורמטיבי.

מפכ"ל המשטרה דודי כהן: זה לא ארגון, ובטח לא פשיעה.

מפכ"ל המשטרה דודי כהן: משפחה זה משהו נורמטיבי בחיי העם היהודי, בטח במדינת ישראל וגם במגזר הערבי, ואנחנו יודעים את זה.

מפכ"ל המשטרה דודי כהן: לטפל בארגוני פשיעה זה שנים, זה לא מהלך חד-פעמי.

מפכ"ל המשטרה דודי כהן: התחלנו לטפל באופן מסיבי בשנת 2007-2006, את התוצאות אתם רואים ב-2009-2008.

מפכ"ל המשטרה דודי כהן: התוצאות יהיו ב-2010, התוצאות יהיו ב-2011, ב-2015.

מפכ"ל המשטרה דודי כהן: זה עניין מערכתי, טיפול של שנים, שקשור בתשתיות, בטכנולוגיה, במודיעין ובכוחות מבצעיים, זה לא הולך מהרגע להרגע.

מפכ"ל המשטרה דודי כהן: יש לנו מיפוי של כל ארגוני הפשיעה גם ברמה ארצית וגם ברמה מחוזית מרחבית.

מפכ"ל המשטרה דודי כהן: יש לנו כוחות משימה, יש לנו תוכניות, התוכניות מוצגות פעם בשבוע אצל ראש חטיבת המודיעין ומוצגות פעם בחודש אצלי.

מפכ"ל המשטרה דודי כהן: הדברים הולכים צעד אחרי צעד, נדבך אחרי נדבך, וגם בארגוני הפשיעה יש רשויות נוספות, שאמורות לקחת חלק בטיפול בארגוני הפשיעה.

מפכ"ל המשטרה דודי כהן: מבחינתנו, זה ריסוק הארגון, כל צמרת הארגון מאחורי סורג ובריח, ומיטוט כלכלי, ריסוק כלכלי של הארגון.

מפכ"ל המשטרה דודי כהן: אלה מהלכים ארוכי טווח.

ג'מאל זחאלקה: הכוונה לרשויות המס.

ג'מאל זחאלקה: הנושא הזה עלה לפני חמש שנים פה בוועדה, והובטח שייעשה מעשה.

מפכ"ל המשטרה דודי כהן: נכון, בין היתר.

מפכ"ל המשטרה דודי כהן: אני רוצה להגיד לכם עכשיו באופן ספציפי למגזר הערבי, בעיקר במחוז הצפוני, קודם כל משטרת ישראל, המשרד לביטחון פנים והשר לביטחון פנים רואים בחשיבות רבה את הטיפול במגזר הערבי, בעיקר במחוז הצפוני.

מפכ"ל המשטרה דודי כהן: זכרו שיש לנו שני מרחבים, שהם נושקים כמעט ב-100% האחוזים למגזר הערבי, וזה גם מרחב גליל, גם מרחב עמקים וגם המשולש, טירה, טייבה וקלנסווה ועוד יישובים ספציפיים.

מפכ"ל המשטרה דודי כהן: בכל המרחבים האלה פועלים ימ"רים מרחביים, שחלק מהעיסוק שלהם זה טיפול במגזר הערבי.

מפכ"ל המשטרה דודי כהן: יש קרוב ל-80 מש"קים במגזר הערבי, 82 מש"קים, יש לנו 27 תחנות במגזר הערבי.

מפכ"ל המשטרה דודי כהן: מתוך 60 תחנות במדינת ישראל – לא מרחבים, תחנות משטרה - 27 במגזר הערבי.

מפכ"ל המשטרה דודי כהן: יש שרשרת טיפול, ותזכרו שהמשטרה היא בסוף.

מפכ"ל המשטרה דודי כהן: יש משרד תעסוקה, יש פיתוח, יש חינוך, יש משרדי רווחה, והמשטרה בסוף השרשרת.

מפכ"ל המשטרה דודי כהן: אל תשכחו את זה לרגע - תודה רבה על ההערה שלך, ידידי.

מפכ"ל המשטרה דודי כהן: אנחנו מצפים לשיתוף פעולה עם ההנהגה ועם התושבים.

מפכ"ל המשטרה דודי כהן: בשנת 2009-2008 מחוז צפוני חוזק ב-500 שוטרים, שהלכו לתחנות המשטרה בעדיפות למגזר הערבי.

מפכ"ל המשטרה דודי כהן: אני אומר עוד פעם, בשנה, שנתיים האחרונות גייסנו 500 שוטרים נוספים מעבר לתקינה במגזר הערבי.

מפכ"ל המשטרה דודי כהן: בנוסף לכך, אחד היעדים המרכזיים של משטרת ישראל ב-2010 זה אירועי הירי והאמל"ח.

מפכ"ל המשטרה דודי כהן: נכון, יש לנו עלייה משבע לשמונה, משמונה לתשע באירועי ירי בכל הארץ, כשהנתח המרכזי זה במגזר הערבי.

מפכ"ל המשטרה דודי כהן: בשנת 2009 המשטרה אספה 1,200 כלי נשק במבצע שנקרא "ניקוי כלים" בכל הארץ, נשק לא חוקי.

מפכ"ל המשטרה דודי כהן: כמעט רובו ככולו במחוז המרכז ורובו ככולו בעיקר במחוז הצפוני.

ג'מאל זחאלקה: טיפה בים.

ג'מאל זחאלקה: אתם יודעים שזאת טיפה בים.

מפכ"ל המשטרה דודי כהן: תגיד לי איפה יש 1,000 נוספים.

ג'מאל זחאלקה: אתם יודעים שזאת טיפה בים.

חנא סוייד: דרך אגב, האם יש לכם הערכות כמה כלי נשק לא חוקיים מסתובבים בשטח?

מפכ"ל המשטרה דודי כהן: אתם תשאלו את עצמכם, מאיפה מגיע הנשק הזה, למה הוא מגיע, מה הנורמות וכן הלאה.

עפו אגבאריה: זה מגיע מחוץ לגבולות ישראל?

מפכ"ל המשטרה דודי כהן: יש כוונה של המשרד לביטחון פנים ושל המשטרה לתגבר את המגזר הערבי גם ב-2010, גם בתוכנית רב-שנתית.

מפכ"ל המשטרה דודי כהן: דרך אגב, אני אומר לכולם פה, שלמשטרה יש תוכנית של שנים, ואנחנו עוקבים אחריה באדיקות כל חצי שנה, כולל העברת מסמכים למשרדי הממשלה, של תגבור של 3,000 שוטרים במגזר הערבי.

מפכ"ל המשטרה דודי כהן: תוכנית של 3,000 שוטרים שקיימת כבר כמה שנים, ואתה מכיר אותה טוב מאוד, חבר הכנסת אריה ביבי.

מפכ"ל המשטרה דודי כהן: לא הצלחנו ליישם אותה.

מפכ"ל המשטרה דודי כהן: רבותי, משאבים, אני המפכ"ל ואני עושה את האיזונים.

מפכ"ל המשטרה דודי כהן: תנו לי קרדיט, שאני יודע לעשות את האיזונים כמו שצריך לצורך העניין.

חנין זועבי: ה-500 שדיברת עליהם הם למשימות מסוימות, למחלקות מסוימות?

מפכ"ל המשטרה דודי כהן: לתחנות משטרת ישראל.

חנין זועבי: שגם מעורבים בפענוח מקרי רצח?

מפכ"ל המשטרה דודי כהן: כן, גם.

מפכ"ל המשטרה דודי כהן: אני חושב שצריך לבנות תחנות נוספות במגזר הערבי, גם במקומות שלא קיימות היום.

מפכ"ל המשטרה דודי כהן: צריך לפתח את הבינוי במגזר הערבי בתחנות המשטרה.

מפכ"ל המשטרה דודי כהן: צריך שיתוף פעולה הדוק יותר עם הרשויות, וזאת האסטרטגיה שלנו.

מפכ"ל המשטרה דודי כהן: צריך התנדבות למשמר האזרחי.

מפכ"ל המשטרה דודי כהן: צריך שירות אזרחי.

מפכ"ל המשטרה דודי כהן: כל שוטר מהמגזר הערבי, שעומד בקריטריונים של משטרת ישראל, מגויס.

מפכ"ל המשטרה דודי כהן: אין לנו היום בעיה של גיוס, כל שוטר, כל אזרח מהמגזר הערבי, שעומד בקריטריונים של גיוס למשטרת ישראל, מגויס למשטרת ישראל.

מפכ"ל המשטרה דודי כהן: לדעתי, יותר מ-15%, או 15% מהשוטרים במשטרת ישראל, מגיעים גם מהמגזר הערבי וגם מהמגזר הדרוזי וכן הלאה מכל המגזרים, וזה הישג.

מפכ"ל המשטרה דודי כהן: זה חלק מאוד חשוב מהמעורבות של המגזר במשטרת ישראל.

מפכ"ל המשטרה דודי כהן: אירועי הירי אותי מאוד מטרידים, שלא יהיו לכם אי-הבנות.

מפכ"ל המשטרה דודי כהן: אני עוסק בהם יום יום, שבוע שבוע, חודש בחודשו.

מפכ"ל המשטרה דודי כהן: אירועי הירי הם יעד בטיפול של המשטרה בשנת 2010.

מפכ"ל המשטרה דודי כהן: אנחנו הקמנו עכשיו שלושה כוחות משולבים, שיתחילו לעבוד ב-15 בינואר לחצי שנה, והם מורכבים מכוחות ייחודיים ומקצועיים, שניים בצפון ואחד במרכז, לצורך צמצום אירועי ירי.

מפכ"ל המשטרה דודי כהן: אנחנו עושים, באמצעים שעומדים לרשותנו ובהבנות המקצועיות שעומדות לרשותנו, את המיטב, אבל בסוף זאת ראייה לאומית.

מפכ"ל המשטרה דודי כהן: שלא יהיו לכם אי-הבנות, הדיון פה על המגזר הערבי הוא לא דיון על משטרת ישראל.

מפכ"ל המשטרה דודי כהן: אני אומר את זה פעם נוספת, תזכרו שהדיון על המגזר הערבי הוא לא הדיון על משטרת ישראל.

מפכ"ל המשטרה דודי כהן: משטרת ישראל היא חלק מהפתרון לבעיות במגזר הערבי, אבל היא לא הפתרון היחיד, והיא בטח לא הפתרון הכולל.

חנין זועבי: בנושא זה היא פתרון מרכזי, היא גורם מרכזי בנושא של רצח ושל פשיעה.

חנין זועבי: משטרה זה תמיד גורם מרכזי.

דוד אזולאי: אבל אי אפשר להגיד שכל מה שקורה בחברה הערבית שייך למשטרה.

חנין זועבי: זה כבר אקסיומה בכל מדינות העולם, משטרה זה גורם מרכזי במלחמה בפשע.

מפכ"ל המשטרה דודי כהן: אין ספק.

מפכ"ל המשטרה דודי כהן: לסיכום, אני רוצה להגיד לכם שאני מברך על הדיון הזה.

מפכ"ל המשטרה דודי כהן: ברור שאתם הצגתם דברים שנובעים מהלב וגם מאידיאולוגיה, וזה בסדר גמור, אבל גם אני מדבר מהלב.

מפכ"ל המשטרה דודי כהן: רבותי, אני קצין משטרה ותיק, ואני בקי בכל סוגיות המשטרה במשטרת ישראל: גם בפשיעה המאורגנת, גם בארגוני הפשיעה, גם בפשיעה החמורה, גם בפשיעה במגזר הערבי.

מפכ"ל המשטרה דודי כהן: הייתי ממ"ר נגב, הייתי מפקד המחוז הדרומי, הייתי מפקד מחוז המרכז, אני מכיר את הפשיעה במגזר הערבי לפניי ולפנים, אבל אני אומר לכם: רבותי תזכרו, המשטרה היא בסוף חדר המיון של החברה הישראלית, ופה אנחנו צריכים שותפים, אנחנו צריכים את משרדי הממשלה.

מפכ"ל המשטרה דודי כהן: אני לא מעביר אחריות לאף אחד, מה ששלי - שלי, תזכרו את זה.

מפכ"ל המשטרה דודי כהן: אני לא מעביר אחריות לאף אחד, אבל הדיון על המגזר הערבי, הכותרת שלו זה לא משטרת ישראל, תזכרו את זה.

מפכ"ל המשטרה דודי כהן: תודה רבה לכם.

דוד אזולאי: תודה רבה, אדוני המפכ"ל.

דוד אזולאי: יניב שערך את המחקר הזה, אני רוצה לשאול אותך שאלה, למה אין פילוח בדוח שלכם על פי לאום?

ג'מאל זחאלקה: יש אצל השר.

יניב רונן: מה זאת אומרת פילוח על פי לאום?

יניב רונן: של כל עבירות הפשיעה?

דוד אזולאי: כן.

יניב רונן: קודם כל, אנחנו הגשנו בקשה מאוד מפורטת למשטרה לפילוח של עבירות הפשיעה לפי סוגים שונים, ונמסר מלשכת השר שהם מעדיפים לא לתת את הפילוח המלא, בגלל הרגישות של העניין, בגלל שחלק מהדברים מסווגים.

דוד אזולאי: אבל במשטרה קיים הפילוח הזה, והם לא העבירו את זה?

יניב רונן: כן, צריך לעשות הבחנה.

דוד אזולאי: כי אם יש פה טענה של חברי הכנסת הערביים על התגברות הפשיעה במגזר הערבי, איך אנחנו יכולים לדעת שאכן יש התגברות, אם אין פילוח ממוקד של המגזר הערבי?

דוד אזולאי: חבל שהנתון הזה חסר לנו במחקר שאדוני הכין.

ג'מאל זחאלקה: חבר הכנסת אזולאי, 78% ממקרי הירי הם ברחוב הערבי, ואלה נתוני השר, השר אמר, לא אני.

ג'מאל זחאלקה: השורה התחתונה בדיון הזה - כפי שאמרתי, שנת 2009 היתה עלייה בפשיעה, שנת הפשיעה.

ג'מאל זחאלקה: אנחנו רוצים ששנת 2010 תהיה שנת המלחמה בפשיעה.

ג'מאל זחאלקה: השאלה הגדולה שאני והציבור הערבי רוצים לשמוע את התשובה לה היא האם המשטרה תפעל ב-2010 כפי שהיא פעלה ב-2009 או שהמשטרה ראתה את האור האדום ואנחנו נראה ב-2010 שינוי ומאמץ גדולים יותר?

ג'מאל זחאלקה: השר הבטיח ואמר: אנחנו באים עם תוכנית, לאור הנתונים הקשים, אנחנו יושבים ורואים שיש כאן בעיה שצריכים לטפל בה באופן ממוקד.

ג'מאל זחאלקה: זו השאלה העיקרית של הדיון.

ג'מאל זחאלקה: לא חשבתי שאנחנו נפתור את כל בעיות העולם ולא את בעיות החינוך, אבל השאלה האם יש כאן תוכנית לשנת 2010 וגם תוכנית כללית, כי אם זה לא יטופל באופן ממוקד, אנחנו צפויים לקטסטרופה חברתית, ואנחנו רואים את זה.

דוד אזולאי: אני קודם כל רוצה להודות לך, אדוני המפכ"ל, לכל הצוות שלך שהגיע לוועדה ולראשי הרשויות.

דוד אזולאי: ברשותכם, אני אגש לסיכום הדיון.

דוד אזולאי: הדיון הזה הוא בבחינת זעקה של המגזר הערבי על התגברות הפשיעה במגזר הערבי.

דוד אזולאי: הוועדה דורשת מהמשטרה לעשות מאמץ ממוקד בזמן ממוקד לפעילות בתוך הכפרים הערביים להורדת הפשיעה לקראת שנת 2010.

דוד אזולאי: הוועדה תקיים דיון תקציבי עם השר לביטחון פנים ועם שר האוצר, כי אני חושב שזאת הוועדה היחידה שהבעיות של המשטרה מגיעות אליה.

דוד אזולאי: שמענו את הדברים גם מהמפכ"ל, שמענו את זה מהצוות הפחות בכיר של המשטרה שיושב פה לא פעם ומראשי הערים.

דוד אזולאי: אני חושב שזה הוא תפקידנו, לקראת דיוני התקציב לקיים דיון עם שר האוצר ועם השר לביטחון פנים ולבקש לאור המציאות הקשה במשטרה להגיש את המלצותינו בפני השרים הללו שהם נוגעים בדבר.

דוד אזולאי: אני אחזור שוב על הסיכום הזה – הוועדה תקיים דיון תקציבי עם השר לביטחון פנים ועם שר האוצר, לאור הדרישות מהמשטרה להגדלת תקציב.

דוד אזולאי: הוועדה פונה למשטרה לפעול ביד קשה, כדי לסלק את הנשק הלא חוקי המסתובב ביישובים הערביים.

דוד אזולאי: הוועדה פונה ודורשת למגר את תופעת הירי הבלתי חוקי באירועים ביישובים הערביים.

דוד אזולאי: הוועדה פונה למשטרה לעודד שיתוף פעולה בין מפקדי תחנות, מפקדי מחוזות ובין ההנהגה הערבית.

דוד אזולאי: אדוני המפכ"ל, אני יודע ידיעה אישית שיש מפגשים בין ראשי הרשויות, בין חברי הכנסת, אבל אני חושב שצריך למסד את זה.

דוד אזולאי: אם אדוני המפכ"ל ידרוש ממפקדי תחנות לקבל דיווח חצי-שנתי: כמה פעמים נפגשת עם ראשי הרשויות בסביבתך, כמה פעמים נפגשת עם חברי הכנסת בסביבתך, שמע מהם, קבל מהם דיווח - זה נקרא מבחינתי מיסוד.

דוד אזולאי: אדוני המפכ"ל, לדעתי המפגש הזה חשוב.

דוד אזולאי: אין יותר טוב משיחה אישית בארבע עיניים בין מפקד התחנה, בין מפקד המחוז, לבין ראש הרשות המקומית.

דוד אזולאי: שניהם חיים את הבעיות המקומיות יותר טוב ממך ויותר טוב מכל אחד אחר.

דוד אזולאי: הדברים האלה בסופו של דבר מגיעים אליך, השטח מגיע אליך, אבל כאשר המפגשים הם אקראיים כתוצאה מהרמדאן או כתוצאה מאיזה אירוע משפחתי שהמפקד מגיע ומברך, לדעתי זה לא מספיק.

דוד אזולאי: אדוני, צריכה להיות פה הנחיה ברורה שלך למפקדי המחוזות ולמפקדי התחנות לקיים מפגשים ממוסדים עם ההנהגה הציבורית, על מנת לפתור את אותה בעיה שהעלו חברי הכנסת של חוסר שיתוף פעולה באירועים מסוימים.

דוד אזולאי: הם אומרים: מה אתה רוצה, שאני אגיש נגדו תלונה?

דוד אזולאי: אתה רוצה לעשות הפרד ומשול.

דוד אזולאי: זאת הטענה שנשמעה כאן.

דוד אזולאי: המפגשים הללו ימנעו את הטענה של הפרד ומשול.

דוד אזולאי: רבותי, אני מודה לכם.

דוד אזולאי: תודה רבה, אדוני המפכ"ל, הישיבה נעולה.